HADAPI SUAMI YANG MALAS MEMBANTU KERJA RUMAH. MAMA BOLEH MINTA PERTOLONGAN SECARA BIJAK

Setiap pasangan dikurniakan teman hidup yang berbeza perangai dan sifat. Ada suami terlalu rajin melakukan kerja rumah sehinggakan isteri tidak dibenarkan bekerja.Ada pula suami terlalu pemalas sehinggakan semua perkara diserahkan kepada isteri untuk melakukannya. Bagi kaum Hawa sudah pasti ia menguji kesabaran. Dalam hal ini untuk saling menyalahkan antara satu sama lain sebenarnya tidak akan membantu.Sebagai isteri apa yang boleh anda lakukan adalah mencari penyelesaian bagi mengatasinya iaitu dengan cara memberi motivasi kepada suami. Ini kerana mungkin cara dia dibesarkan sejak kecil berbeza menyebabkan dia langsung tidak tahu melakukan kerja rumah.

BERBAHAGI TUGAS MENGIKUT MINAT DAN BAKAT – Ini boleh dirancang ketika berada di dalam kereta sekiranya pulang bersama-sama atau boleh ditetapkan sejak awal lagi mengikut kepakaran dan minat masing-masing. Contohnya jika suami lebih seronok melipat kain berbanding memandikan anak, jadi serahkan tugas itu kepada suami. Ini bermakna si suami boleh duduk ‘sila panggung’ apabila sampai di rumah dengan membaca akhbar atau menonton televisyen tetapi tidak akan tidur selagi kain belum dilipat.
LAKUKAN SEMUA PERKARA BERSAMA-SAMA – Sebenarnya ia lebih seronok sekiranya dapat dilakukan contohnya si isteri memasak dan pada masa yang sama si suami membasuh pinggan mangkuk. Ini menjadikan hubungan lebih intim atau isteri memasak nasi dan si suami pula memotong bawang, selesai memasak, sama-sama boleh mengemas rumah.
MAKAN BERSAMA BOLEH MENGHILANGKAN BEBAN PEMIKIRAN – Bayangkan pasangan yang tiada pembantu rumah, jika boleh saling membantu dalam penyediaan makanan kemudiannya makan bersama-sama dengan anak yang keletah tentu menghiburkan. Selamilah tujuan berkahwin, bukankah antara lain untuk menikmati keindahan hidup dalam sebuah rumah tangga yang ceria.
JIKA BENAR-BENAR PENAT ELAKKAN MEMAKSA DIRI – Pasangan yang sama-sama penat kerana bekerja sehari suntuk, boleh mengambil langkah menangguhkan kerja rumah buat sementara waktu. Ini bermakna, apabila sampai di rumah tangguhkan dulu perkara yang boleh ditangguhkan seperti mengemas ruang tamu. Lakukan apabila anda dan pasangan tidak terlalu penat atau lebih bertenaga. Memaksa diri untuk melakukannya hanya akan menyebabkan anda berasa tidak ikhlas, sakit hati dan semakin membenci pasangan.
SUAMI MEMUJUK DENGAN KATA-KATA YANG LEMBUT – Jika sememangnya anda malas untuk membantu, jangan tunjuk ego tetapi pujuklah isteri yang sedang kepenatan itu dengan kata-kata yang menarik. Memuji boleh membuatkan isteri lega dan tidak terlalu rasa didera contohnya “Wah, ligat Aini buat kerja,” atau “Orang yang banyak bergerak bentuk badannya akan semakin mengancam, suami pun makin sayang,”
USAHAKAN PEMBANTU – Jika keadaan sudah tidak dapat dikawal, maksudnya keadaan jadi lintang pukang serta sudah tiada kesanggupan untuk mengurus sendiri, mendapatkan pembantu rumah adalah jalan terbaik. Jika tidak mampu menggaji pembantu rumah sepenuh masa, anda boleh mengupah orang datang mengemas rumah pada hujung minggu. Kosnya lebih rendah berbanding pembantu rumah sepenuh masa. Tidak mengapa berkorban wang demi keselesaan dan kebahagiaan rumah tangga, berbanding hendak melakukan semua perkara kerana hendak berjimat tetapi pada masa yang sama kasih sayang semakin terhakis.

HADAPI SUAMI MALAS SECARA BIJAK

 JANGAN MARAH Walaupun anda kecewa dengan suami kerana tidak mahu membantu kerja di rumah, membentak atau marah bukan cara terbaik untuk mengatasinya. Apa yang boleh anda lakukan adalah minta secara perlahan-lahan dengan diplomasi.

 DENGAR ALASANNYA Suami yang malas tentu mempunyai pelbagai alasan untuk mengelak daripada melakukan kerja di rumah. Jangan berdebat dengan alasan yang diberikannya kerana itu hanya sia-sia. Sebaik-baiknya dengar dulu semua alasan yang diberikan suami.

 MOTIVASI SUAMI Jika suami tidak suka melakukan tugas yang diminta, tawarkan kerja lain yang boleh dilakukan. Jika dia boleh melakukan sesuatu yang membuatkannya selesa lama-kelamaan dia pasti melakukannya dengan sendiri.

 JELASKAN Jika sifat malas membuatkan keadaan rumah kotor jelaskan kepadanya ia tidak baik untuk kesihatan. Jelaskan apa saja yang anda rasakan dan apa yang akan terjadi dalam rumah tangga disebabkan sifat malasnya itu. Semoga dengan cara ini suami faham dan mahu berubah.

 BIAR SUAMI PILIH APA YANG INGIN DILAKUKANNYA Sifat lelaki biasanya tidak suka disuruh atau dipaksa. Jadi jika kemalasannya berkaitan dengan tugas dalam rumah, anda boleh memberinya peluang memilih tugas sendiri, supaya anda tidak kelihatan seperti bos.Jelaskan padanya urusan mengemas rumah bukan tanggungjawab isteri saja. Semua orang yang tinggal di rumah anda mempunyai peranan yang sama untuk menjaga rumah supaya bersih dan selesa.

 BUAT JADUAL TUGAS Apa yang boleh dilakukan adalah buat daftar tugas di rumah dan apa yang perlu suami lakukan. Tunjukkan pada suami dan bawa berbincang. Minta bantuan suami menyelesaikan beberapa pekerjaan berat yang memang hanya mampu dilakukan lelaki.

 JANGAN MALU MINTA BANTUAN Umumnya, wanita malu meminta bantuan suami, padahal ketika itu dia terlalu penat. Hapuskan perasaan ini supaya anda tidak terbeban dengan tugasan di rumah yang lama kelamaan boleh menyebabkan anda berasa tertekan. Oleh itu minta bantuan suami dengan cara paling lembut.

 UCAPKAN TERIMA KASIH Kebiasaannya lelaki enggan melakukan kerja rumah kerana malu dan berasa harga dirinya berkurang dengan melakukan pekerjaan itu. Mereka tidak sedar semua isteri akan berasa bangga dan gembira apabila suami sudi meringankan tangan membantu mereka.Justeru, anda perlu ucapkan ayat manis menyatakan betapa beruntungnya anda mempunyai suami yang rajin. Jangan lupa ucapkan terima kasih selepas suami selesai melakukan kerja rumah. Bahkan tidak salah mengucapkan terima kasih sebelum dan ketika dia melakukan satu-satu tugas yang diminta.

 FLEKSIBEL DAN SABAR Jangan menilai pekerjaan suami. Terima seadanya dan jangan dikritik. Walaupun kurang sempurna tetap ucapkan terima kasih dengan senyuman manis.

 BERI HADIAH Berikan hadiah sama ada berbentuk barangan atau makan malam bersama di luar. Ini bagi memastikan suami merasa dirinya dihargai.

Sumber: Pakar motivasi, Dr HM Tuah Iskanda & Harian Metro


AWAS MAMA! DARAH BEKU KETIKA DALAM PANTANG

Ramai beranggapan demam, sakit pada betis dan sakit dada atau rasa penat berlebihan ketika berpantang disebabkan tidak mendapat rehat secukupnya. Bagi wanita yang mempunyai tanda ini mereka dinasihatkan tidak mengambil mudah. Segera berjumpa doktor kerana ada kemungkinan anda diserang embolisme paru-paru atau darah beku dalam saluran darah menuju paru-paru. Keadaan ini berlaku kerana ketika mengandung darah menjadi lebih pekat daripada biasa. Hormon wanita hamil akan merangsang badan menghasilkan lebih protein yang memekatkan darah. Tujuannya untuk melindungi wanita daripada mengalami keadaan tumpah darah selepas bersalin.
Selain itu janin yang semakin membesar akan menghimpit saluran darah utama menyebabkan aliran darah kurang lancar. Jika wanita tidak sedar dan berasakan ia perkara biasa, lama-kelamaan darah beku berkumpul dengan lebih banyak dan besar pada bahagian kaki. Ini akan menyebabkan berlakunya trombosis vena atau penggumpalan darah dalam salur darah vena. Pesakit akan menunjukkan tanda bengkak kaki secara tiba-tiba dan mengadu sakit pada betis ketika berjalan. Sekiranya ia tidak dirawat, darah beku pada saluran darah kaki ini akan pecah pada bila-bila masa. Darah beku yang lebih kecil ini akan bergerak mengikut aliran darah hingga ke saluran darah ke paru-paru, menyebabkannya tersumbat serta boleh mengakibatkan kematian. Walaupun kejadian ini jarang berlaku,  ia boleh menyebabkan kematian secara mengejut. Malah, dalam kebanyakan kes, ia hanya dapat disahkan selepas bedah siasat dijalankan.

EMBOLISME PARU-PARU

Kebanyakan wanita kurang mengambil tahu mengenai masalah ini kerana ia jarang didedahkan. Ia menjadi faktor mengapa isu ini selalu dipandang ringan oleh ramai orang. Tetapi, perlu diingat kebanyakan mangsa menemui maut sebelum sempat sampai ke hospital. Merujuk statistik kematian ibu mengandung dan berpantang yang dikeluarkan Kementerian Kesihatan Malaysia, embolisme paru-paru menjadi salah satu punca utama yang menyumbang kepada bilangan yang direkodkan. Ia berada di tempat ketiga dengan nisbah 1.3 dalam 1,000 kehamilan. Manakala kes pendarahan selepas bersalin dan darah tinggi masih menjadi punca utama kematian.

PEMBEDAHAN BERSALIN LEBIH BERISIKO
Semua wanita yang bersalin secara normal atau pembedahan tetap terdedah kepada risiko embolisme paru-paru disebabkan kandungan darah lebih pekat daripada biasa. Namun begitu, risiko untuk mendapat penyakit ini lebih tinggi bagi yang bersalin secara pembedahan. Kesakitan yang dialami membuatkan wanita kurang bergerak selepas bersalin, lama-kelamaan aliran darah tidak lancar sehingga menyebabkan trombosis vena berlaku. Keadaan mungkin bertambah buruk sekiranya mempunyai masalah obesiti atau faktor risiko lain. Begitu juga halnya dengan wanita yang bersalin secara normal, tetapi mempunyai faktor risiko tertentu. Mereka tidak terkecuali untuk mengalami embolisme paru-paru.

ANTARA KELOMPOK BERISIKO

Wanita berusia 35 tahun ke atas
Wanita obes
Perokok
Mengandung anak kembar
Wanita yang mengalami masalah lain seperti praeklampsia, paru-paru, tekanan darah tinggi dan penyakit jantung
Kerap mengandung (memiliki anak yang ramai)

Oleh itu penjagaan dalam pantang adalah sangat penting terutama sepanjang enam minggu pertama bagi membolehkan rahim kembali normal. Proses pengecutan rahim berlaku dalam masa 10 hingga 14 hari. Dalam tempoh ini wanita mempunyai kebarangkalian untuk dijangkiti kuman sama ada bersalin secara normal atau pembedahan.

TEKANAN DAN LETIH MENYEBABKAN WANITA TIDAK CUKUP REHAT

Adalah sangat penting untuk wanita mengamalkan pemakanan sihat sepanjang berpantang. Untuk yang bersalin secara pembedahan dinasihatkan mengambil makanan kaya protein dan vitamin termasuklah buah-buahan dan sayur-sayuran. Minum banyak air bagi menggantikan cecair tubuh yang keluar menerusi perpeluhan dan penyusuan. Ada beberapa langkah yang boleh diambil untuk mengelak embolisme paru-paru terutama bagi mereka yang tergolong dalam kumpulan berisiko tinggi iaitu:

Minum banyak air untuk mengelakkan dehidrasi.
Aktif bergerak dan berjalan terutama selepas pembedahan.
Menggunakan stokin penghalang tromboembolik (TED). Ia adalah stokin khas untuk mengelakkan pembentukan darah beku pada kaki.
Ubat suntikan pencair darah atau heparin disediakan di semua hospital. Sesetengah hospital akan memberi suntikan semasa mengandung atau selepas bersalin untuk tempoh tertentu dan perlu disuntik setiap hari. Suntikan ini berkesan untuk mencegah pembentukan darah beku dalam saluran darah. Sila rujuk klinik kesihatan daerah terdekat bagi tujuan pemeriksaan di rumah. Ini sangat penting kerana jururawat bertugas akan memantau kesihatan dan merujuk kepada hospital terdekat sekiranya anda mempunyai tanda embolisme paru-paru.

Sumber:  Pengarah Perubatan, Pakar Perbidanan dan Sakit Puan Hospital Pusrawi Dr Habibah Abd Ghani &  Harian Metro


AJAR ANAK BERKONGSI. DIDIK HORMAT ORANG LAIN

Mengapa seseorang itu perlu berkongsi? Mengapa perlu mengajar kanak-kanak untuk berkongsi? Antara sebab utama ialah perkongsian membina hubungan yang dapat membantu membina kasih sayang, hormat dan memahami antara satu sama lain. Apabila anda berkongsi sesuatu dengan seseorang, secara automatiknya kewujudan dan keperluan berlaku dan ini biasanya ditafsirkan sebagai rasa hormat sesama mereka. Apabila seseorang itu berasa dihormati mereka juga lebih cenderung untuk berinteraksi bersama walaupun pada kanak-kanak. Anda juga dapat membina kepercayaan dan kemakmuran yang sangat penting untuk memelihara kesejahteraan kita. Oleh itu, perkongsian adalah salah satu aspek utama hubungan yang harmoni dan mudah disuaikan bukan hanya sesama manusia malah kepada haiwan. Di sini kita perhatikan perkongsian adalah kemahiran yang sangat penting dan diperlukan untuk meneruskan kehidupan. Jadi bagaimana kita mengajar anak untuk berkongsi?
Cara untuk mengajar anak secara berkongsi:

Melalui pendedahan berulang
Melalui akibat tindakan/tingkah laku
Secara kaitan – Perkongsian tingkah laku di depan anak Peribahasa ‚bapa borek anak rintik‘ paling tepat untuk mengajar anak berkongsi. Ini kanak-kanak cenderung untuk meniru gaya orang dewasa dan tindakan perkongsian yang mungkin akan dicontohi oleh anak anda. Perkongsian tingkah laku bukan hanya ketika bermain atau makan malam, tetapi dalam aspek kehidupan harian.

GANJARAN PERKONGSIAN

Selain itu, apa yang boleh anda lakukan adalah memastikan tingkah laku perkongsian anda dengan orang lain hendaklah diberi ganjaran dengan hasil yang setimpal dari segi sosial masyarakat kita. Sebagai contoh, apabila seseorang berkongsi sesuatu dengan anda, cuba nyatakan kegembiraan anda dan berterima kasih kepadanya. Lakukan perkara yang sama kepada anak anda dengan memujinya apabila mereka berkongsi apa-apa dengan orang lain.

BERKONGSI KEGEMBIRAAN

Ini menunjukkan perkongsian membawa kesan baik kepada seseorang yang pemurah. Ia dapat mengajar anak anda bahawa seseorang yang pemurah bukan saja dapat memberi manfaat kepada penerima malah turut dirasai oleh pemberi. Anda boleh mengukuhkan perasaan belas kasihan dengan mengajar anak anda mengenai kebahagiaan kepada orang lain dengan berkongsi kegembiraan kebahagiaan mereka.

KESAN RIAK

Anak anda belajar untuk mengingati detik kegembiraan dalam kehidupan mereka pada usia yang muda dengan berkongsi kebahagiaan orang lain. Anda juga boleh mengajar mereka bahawa ketika orang lain bergembira dengan kemurahan hati anda, mereka akan berbuat baik untuk anda, oleh itu lebih cenderung untuk melindungi anda daripada bahaya kerana mereka menghargai anda. Apabila perkongsian menjadi kerap dan semakin baik, anak anda akan mempunyai perasaan yang menyenangkan apabila perlu berkongsi. Ini mendorong anak anda untuk lebih kerap berkongsi sama ada mainan atau barang lain yang mereka miliki.

JIKA CERDIK TEMAN BERUNDING, JIKA BODOH DISURUH DIARAH

Ini satu lagi bidalan yang memberitahu kita betapa pentingnya untuk kita berkongsi. Mengapa kita katakan perkongsian itu tanda prihatin? Ini kerana kita tidak boleh selalu menyembuh, tetapi kita boleh menjadi individu yang prihatin. Oleh itu, mengajar anak anda untuk mengambil berat atau prihatin terhadap orang lain lebih membuatkan dia menjadi seseorang yang amat berharga. Seperti yang dinyatakan, perkongsian adalah suatu nilai yang dapat memupuk rasa selamat dan tanggapan disayangi. Oleh itu, ia termasuk dalam idea persahabatan. Sekiranya anak anda berkongsi dengan baik, anda tidak perlu bimbang dia tidak mempunyai sahabat.

BUAT BAIK DIBALAS BAIK

Sesetengah orang berpendapat bahawa anda mungkin kehilangan sesuatu yang berharga jika berkongsi terlalu banyak. Pendapat itu tidak tepat kerana sekiranya anda berkongsi dengan bijak dan hormat serta memilih sahabat dengan baik. Jika anak anda dihelat oleh orang lain, anda boleh mengajar anak anda supaya belajar dari kesilapan.
Anda dapat membantu dengan mengingatkan mereka untuk bijak memilih kawan yang baik. Seseorang yang pemurah dan suka berkongsi sebenarnya mempunyai sikap positif. Sikap positif ini memberi banyak manfaat kerana ia membawa kesan kepada masyarakat dan mengurangkan perasaan cemburu, persaingan yang tidak sihat atau niat untuk mencuri.
Perkongsian juga membawa keharmonian dan ia adalah asas penting bagi pembangunan konsep keadilan, keprihatinan dan kerjasama dalam interaksi manusia. Jadi, ajarlah anak anda supaya berkongsi untuk masa hadapan yang lebih baik dan penuh harmoni.

Sumber:  Prof Madya Dr Alvin Ng Lai Oon (Pakar Psikologi Klinikal dan Presiden Pengasas Persatuan Psikologi Klinikal Malaysia (MSCP)) & Harian Metro


IBU MENYUSU BAYI, MASIH TETAP BOLEH HAMIL. HATI-HATI JIKA ANDA BELUM BERSEDIA.

Ramai wanita beranggapan menyusukan bayi secara eksklusif boleh membina perlindungan semula jadi terhadap risiko hamil. Dalam erti kata paling mudah, ramai menyangka penyusuan bayi ialah kaedah merancang terbaik untuk menjarakkan kehamilan. Justeru, kenapa ada wanita yang masih dikejutkan dengan berita kehamilan pada usia bayi baru mencecah enam bulan? Berapa ramai pula yang mengandung tanpa sedar dalam tempoh dua tahun menyusukan si kecil? Begitu juga halnya dengan wanita yang merancang untuk hamil, tetapi terikat dengan komitmen penyusuan. Ketika ini, pelbagai mitos mengenai kesuburan dan penyusuan boleh mempengaruhi pemikiran. Tambahan pula melihat kemampuan wanita lain untuk hamil walaupun dalam tempoh penyusuan, tentunya terdetik pelbagai persoalan mengenai tahap kesuburan diri sendiri.
KURANG SUBUR TETAP ADA PELUANG MENGANDUNG
Tanggungjawab menyusu biasanya akan menyebabkan seseorang itu kurang subur, bukannya tidak subur. Kita harus faham perbezaan antara kurang subur dan tidak subur. Apabila wanita itu kurang subur, bermakna dia tidak tahu waktu subur yang sebenar. Bagi wanita yang haidnya teratur, dia cenderung mempunyai waktu subur setiap bulan.Tetapi apabila ibu menyusukan bayi ini tidak datang haid secara teratur, ini bermakna dia tidak mencapai waktu subur pada setiap bulan, sebaliknya boleh subur pada bila-bila masa. Contohnya, dalam tempoh enam bulan, ibu ini mungkin akan melalui satu atau dua kali waktu subur. Berbanding mereka yang datang haid secara teratur setiap bulan selama enam bulan, mereka akan melalui enam kali waktu subur.Bagitupun, bagi ibu yang menyusukan bayi secara eksklusif, bayi tidak diberi air kosong atau apa saja minuman selain susu ibu dan wanita itu tidak datang haid, konsep merancang kehamilan seperti ini hanya boleh dipegang dalam tempoh enam bulan saja. Selepas itu, mereka harus memikirkan kaedah merancang yang lain antaranya mengambil pil atau alat pencegah hamil.Ada juga ibu yang menyusukan bayi dalam tempoh enam bulan pertama kelahiran tetapi masih datang haid setiap bulan. Keadaan itu menuntut wanita yang merancang jarak kehamilan supaya lebih berhati-hati.Jika ibu menyusu bayi secara eksklusif, tetapi masih datang haid setiap bulan pada enam bulan pertama kelahiran, mereka tidak boleh menggunakan konsep ini. Begitu juga dengan ibu yang menyusukan bayi dengan kaedah ‘campur’ iaitu memberi susu formula, air kosong dan sebagainya. Jangan sangka mereka tidak datang haid kerana tidak subur. Itu salah.Mereka boleh subur pada bila-bila masa walaupun mengalami haid tidak teratur. Proses ovulasi masih berlaku, cuma dinding rahim saja tidak cukup tebal untuk menyebabkan haid.Jadi, kalau seorang ibu itu menyusukan bayi secara eksklusif selama enam bulan, kemudian mula dicampur dengan makanan pejal, susu formula, bijirin, buah atau sayuran dan masih tidak datang haid dalam tempoh setahun ke dua tahun, bukan bermakna dia tidak subur. Dia masih boleh subur, tetapi kurang berbanding wanita normal lain. Justeru, seandainya wanita itu merancang untuk tidak hamil dalam tempoh terdekat, dia harus membuat keputusan sama ada mengambil pil, suntikan atau alat pencegah kehamilan.

Sehingga kini masih tiada garis panduan untuk ibu menyusu yang mengalami haid tidak teratur mengesan simptom kehamilan awal. Ibu menyusu yang tidak datang haid dalam tempoh setahun ke dua tahun adalah normal. Jika mereka mahu merancang jarak kehamilan, dicadangkan supaya mereka menggunakan alat bantuan pencegahan kehamilan. Tidak semestinya pil, tetapi boleh juga menggunakan kondom atau kaedah pencegahan tertentu.
MENYUSU DAN MERANCANG UNTUK HAMIL

Keadaan ini berlawanan dengan kehamilan tidak dirancang bagi ibu yang menyusukan bayi. Ramai ibu yang bertanya, mengapa mereka sukar untuk hamil dalam tempoh penyusuan walaupun tidak menggunakan sebarang alat pencegah kehamilan.Kelompok ini biasanya menyusukan bayi dengan konsep campur (makanan dan susu formula), datang haid secara teratur dan memang merancang untuk hamil, namun sukar mengandung.Untuk kes sebegini, digalakkan supaya berbincang dengan doktor. Kebiasaannya, doktor mencadangkan supaya mereka menghentikan penyusuan sebelum merancang kehamilan. Perkara ini memang bercanggah.Kita mungkin sangka kita kurang subur, tetapi sebenarnya masih boleh mengandung. Tetapi apabila terikat dengan penyusuan, susah untuk hamil, kami akan minta hentikan penyusuan untuk mengimbangi semula hormon. Perlu diketahui sukar hamil dalam situasi ini berlaku bukan kerana masalah kesuburan, tetapi hanya disebabkan waktu subur yang berbeza daripada biasa.Sekalipun penyusuan bayi digalakkan sehingga umur dua tahun, namun ia masih bergantung kepada usia ibu. Jika ibu berumur hampir 40 tahun dan mahu hamil anak seterusnya, mungkin tempoh penyusuan pendek sudah memadai.Bagi ibu yang masih menyusukan bayi berusia dua tahun, mereka juga ada dua pilihan sama ada meneruskan penyusuan dan melihat kitaran haid. Jika haid normal, dia perlu memastikan sama ada penyusuannya mengganggu rancangan untuk hamil atau sebaliknya.Kalau sukar (hamil), dia boleh berhenti menyusukan bayi. Begitupun, ada juga ibu yang tidak berdepan masalah walaupun menyusukan bayi mereka. Dia boleh mengandung dan meneruskan rutin penyusuan setiap hari. Jadi, kalau semuanya terkawal, ibu boleh meneruskan penyusuan bayi mengikut nasihat serta panduan daripada doktor.
RISIKO KONTRAKSI
Mengambil kira amalan kebanyakan doktor yang menasihatkan golongan ibu supaya menghentikan penyusuan ketika hamil, ia sebenarnya bergantung kepada keadaan tubuh wanita terbabit. Ada yang kata ramai doktor tidak menggalakkan penyusuan ketika mengandung. Jika penyusuan lancar dan kandungan sihat, dia boleh teruskan rutin sehingga tempoh tertentu. Tetapi jika menjejaskan kandungan, ibu perlu berhenti menyusukan bayi. Ini kerana ketika penyusuan, rahim ibu akan mengalami kontraksi. Walaupun tidak ada kajian spesifik, doktor berpengalaman berpendapat, penyusuan ketika hamil boleh meningkatkan risiko keguguran berbanding mereka yang tidak menyusukan bayi. Kecuali jika kita menjaga pemakanan dan penyusuan dengan baik, kemudian disahkan hamil dan doktor membekalkan ubat hormon, kemungkinan besar kandungan lancar dan sihat. Namun kalau kontraksi dan pendarahan tidak mampu dikawal dengan ubat, doktor pasti akan minta ibu menghentikan penyusuan.
Sumber:  Pakar Kesuburan, Perbidanan dan Sakit Puan (O&G) Pusat Perubatan Tropicana, Dr Nurhazinat Mohamed Yunus / Harian Metro


TIP AJAR ANAK MENULIS & PEGANG PENSEL

Ajar anak menulis dan memegang pensel bukanlah perkara yang mudah seperti yang kita jangka. Kalau tak kena cara, anak boleh mengamuk dan kita juga lebih mudah putus asa. Hal ini mungkin menjadi lebih sulit jika anak sudah mencapai satu posisi yang ‘pelik’ untuk memegang pensel. Memegang pensel bukan hanya melibatkan kemahiran motor halus anak, malah ia juga melibatkan kemahirannya untuk mengawal otot-otot pada tangan dan bahu. Dengan teknik yang sesuai untuk ajar anak menulis, mereka akan dapat melakukannya dengan baik walaupun secara santai.

MULAKAN SEJAK KECIL

Waktu yang terbaik untuk ajar anak menulis adalah antara 4 hingga 5 tahun. Sebelum usia tersebut, latih anak untuk meningkatkan kemahiran motor halusnya terlebih dahulu. Lakukan aktiviti yang melibatkan deria sentuh dan kawalan otot kecil di jari seperti menguli tepung serta mengoyak dan menampal kertas. Latih anak untuk memegang benda-benda kecil dan halus seperti butiran beras, makaroni dan kekacang. Teknik memegang pensel hanya sesuai diajar ketika anak sudah mula ke taska. Ketika itu dia lebih seronok untuk belajar memegang pensel seperti rakannya yang lain di sekolah.

‘FINGER PAINTING’

Jika anak baru hendak mula menulis, sediakan pelbagai alat tulis termasuk cat air, berus, krayon, dan ‘marker’. Paling asas, biarkan mereka bermain dengan cat air menggunakan jari (finger painting). Biasakan anak dengan rasa pegangan pelbagai alat pada jari jemari kecilnya. Bila dia sudah mula terbiasa, dia akan memegang pensel dengan satu cara tersendiri. Dari itu, kita boleh lihat sejauh mana kecekapan anak memegang alat tulis. Dengan cara ini juga kita dapat dari mana kita boleh betulkan kesilapan cara memegangnya.

GUNAKAN ‘WHITE BOARD’ ATAU ‘EASEL’

Anak kecil selalunya kurang selesa apabila diajak menulis di atas kertas. Ini kerana mereka belum dapat mengawal pergerakan pensel dengan baik. Oleh itu, cuba dapatkan ‘white board’ atau ‘easel’ yang membolehkan mereka menulis dengan lebih mudah. Sambil belajar dan memupuk minat mereka menulis, boleh main ‘cikgu-cikgu’ sekali!

MULAKAN PENSEL PENDEK TERLEBIH DAHULU

Perkenalkan kepada anak krayon atau pensel yang pendek terlebih dahulu untuk menulis. Pensel yang lebih pendek didapati lebih mudah untuk mereka pegang dan kawal berbanding pensel panjang. Mereka lebih mudah untuk menumpukan pergerakan jari-jarinya dengan pensel pendek. Apabila sudah mahir nanti, bolehlah gunakan alat tulis pelbagai saiz.

GUNAKAN PENSEL BERBENTUK SEGITIGA

Pensel ini dicipta khas untuk mengajar anak supaya dapat memegang pensel dengan cara tripod. Cara pegangan tripod adalah cara paling lazim untuk memegang pensel, di mana seseorang memegang pensel dengan ibu jari, jari telunjuk dan jari hantu yang membentuk segi tiga. Jari manis dan jari kelingking pula digunakan untuk menyokong jari hantu bagi kawalan dan keselesaan ketika menulis. Pensel jenis ini memudahkan anak untuk belajar memegang dengan selesa. Boleh juga belikan anak ‘pencil grip’ di kedai alat tulis iaitu cincin getah panjang yang boleh disarung ke pensel untuk memudahkan anak memegang pensel. Penggunaan ‘pencil grip’ ini juga disokong oleh guru dan ibu bapa kerana keberkesanannya dalam mengajar anak memegang pensel.

PEGANG SESUATU KETIKA MENULIS

Jika anak masih belajar mengawal pergerakan kelima-lima jarinya semasa menulis, berikan anak sesuatu untuknya pegang pada jari manis dan kelingking ketika menulis. Anda boleh cuba berikannya bola lembut kecil atau bebola tisu untuk menolongnya asingkan dua jari tersebut ketika menulis. Cara ini berkesan terutamanya untuk anak yang kidal.

CARA MENGAWAL TEKANAN

Kebanyakan anak sukar memberikan tekanan sesuai di atas kertas ketika menulis. Ada yang menulis terlalu lembut sehingga sukar untuk dilihat. Ada yang menulis sampai hujung pensel patah atau kertas koyak kerana tekanan yang kuat. Sebaiknya, ajar anak memegang pensel dengan selesa terlebih dahulu sebelum mengajarnya mengawal tekanan ketika menulis. Bila kita mengajar padanya banyak benda pada satu masa, dikhuatiri minatnya untuk belajar hilang. Sabar dan berikan masa pada anak untuk belajar teknik menulis satu persatu.

LAKUKAN SECARA BERPERINGKAT

Anak berumur sekitar 4 tahun seharusnya sudah boleh melukis garisan melintang dan menegak. Apabila sudah berumur lima tahun, ajarkannya melukis bentuk mudah seperti bulatan dan segi tiga. Bila sudah semakin besar sediakan anak buku aktiviti kanak-kanak. Aktiviti seperti melukis sambungan titik ke titik dapat melatihnya untuk melukis garisan tegak. Persediaan berperingkat ini dapat membantunya bersedia untuk belajar menulis huruf tidak lama lagi. Yang penting, cuba pastikan aktiviti tersebut tidak membosankan dan menarik minat anak. Barulah mereka seronok!

Sumber: zuriat.my


Rahsia Pelukan Mama Pada Si Manja Yang Ramai Tak Ambil Kisah

Benarkah sentuhan sangat penting bagi kanak-kanak? Pernahkah kita dengar hadis yang sangat popular mengenai anak yatim iaitu, “Barang siapa yang membelai kepala anak yatim kerana Allah SWT, maka baginya kebaikan yang banyak daripada setiap rambut yang diusap.” (Hadis riwayat Ahmad)
Bila kali terakhir Mama, Papa peluk cium anak?
Menurut Felo Senior di Akademi Trauma Kanak-Kanak di Houston, Dr Bruce Perry yang menjalankan kajian mengenai kepentingan sentuhan terhadap kanak-kanak mendapati apabila sentuhan dan hubungan mata tidak wujud, korteks pada bahagian hadapan otak tidak membesar.
Sentuhan dan pelukan adalah keperluan biologi dalam kehidupan manusia. Ia sama seperti udara yang diperlukan untuk bernafas serta salah satu keperluan yang memberikan kebaikan kepada bayi. Namun tak semua ibu bapa tahu mengenai kebaikan sentuhan, pelukan dan terlalu mengambil mudah mengenai perkara ini.
Sebab tu tak hairan apabila kita sering melihat anak daripada keluarga ibu bapa biasa-biasa tetapi memiliki peribadi yang baik, ceria dan penuh kasih sayang. Walaupun mereka kelihatan biasa, tapi mungkin cara komunikasi mereka penuh dengan keceriaan, pelukan, dan kasih sayang. Berbeza bagi ibu bapa yang sibuk biasanya anak mereka hidup tertekan dan terbabit dengan masalah sosial disebabkan kurang sentuhan yang diterjemahkan sebagai tanda kasih sayang.

Satu kajian dijalankan untuk melihat implikasi urutan kepada bayi yang berada di Unit Rawatan Rapi Neonatal (ICU) dengan bayi yang mempunyai pelbagai kecacatan tumbesaran, ketidakupayaan atau tidak cukup bulan. Selepas beberapa bulan pakar kesihatan mendapati sentuhan dapat meningkatkan imunisasi bayi dan membentuk emosi bayi menjadi lebih tenang.Satu lagi kajian bagi membuktikan perkara ini ialah pada 1248, Maharaja Frederick II, Jerman, berminat untuk mengkaji mengenai kesan kanak-kanak yang dibesarkan tanpa sentuhan sejak bayi. Malangnya dia tidak dapat melihat apa-apa keputusan eksperimen kerana semua kanak-kanak itu meninggal sebelum mereka boleh bercakap. Dia tidak sedar kanak-kanak yang meninggal dunia tanpa sentuhan adalah sebagai hasil eksperimennya itu.Satu lagi contoh yang berlaku di rumah anak yatim Romania pada 1995 apabila kanak-kanak ini mempunyai pelbagai masalah kesihatan, kecacatan tumbesaran sehingga menyebabkan kematian. Ia menjadi perbualan hangat dan dihebahkan di televisyen sehingga siasatan dibuat. Siasatan mendapati kanak-kanak yang mempunyai masalah ini, katil atau buaian terletak di bahagian belakang hujung rumah anak yatim. Mereka juga mendapati kanak-kanak di bahagian berdekatan dengan pintu tidak mempunyai masalah sama seperti itu. Mereka membesar dengan sihat dan mempunyai peluang lebih cerah untuk berjaya.
Secara logiknya, kanak-kanak berdekatan pintu masuk tentu yang pertama berjumpa orang luar atau orang yang melawatnya. Mereka dapat bercakap dan menyentuhnya. Ini berbeza dengan kanak-kanak berada di bahagian hujung. Oleh itu, bagi sesiapa yang ingin melawat ke rumah anak-anak yatim,  cubalah memberi usapan kepada yang paling hujung dulu kerana mereka selalunya tidak mendapat perhatian berbanding dengan yang berada di depan.
MANFAAT SENTUHAN

Berbanding orang dewasa, bayi mempunyai deria sentuhan yang kuat kerana kulitnya lima kali lebih sensitif berbanding kulit dewasa. Urutan bayi yang betul dapat mengeluarkan hormon positif dan mengurangkan hormon negatif. Ia menyembuhkan tubuh bayi. Secara tidak langsung ia memudahkan bayi untuk tidur sekali gus memberi peluang si ibu tidur dengan aman.Sentuhan mempunyai kuasa yang sangat magis. Tidak kira anak autisme, cerebrum palsi, ADHD, hiperaktif, Sindrom Down atau spina bifida semuanya mempunyai kaedah mengurut yang sesuai demi merangsang penyembuhan mereka. Apa lagi bagi kanak-kanak normal yang sihat dan cergas.Sentuhan adalah naluri pertama yang muncul di alam rahim dan pusat untuk semua deria rasa. Bayi mempunyai lebih banyak kelenjar deria sentuhan di bawah kulit sehingga mereka berumur tiga tahun. Kemudian kelenjar ini mula berkurangan seperti kulit dewasa. Sebab itu tahap sensitiviti sentuhan bayi adalah lebih tinggi dan kuat berbanding dewasa.Apabila mengusap bayi corak sentuhan, kelembutan sentuhan menghasilkan corak pergerakan dan usapan tersendiri. Ritma usapan itu dapat dikenal pasti oleh bayi. Ini membezakan kita dengan individu lain. Bayi kita menyedari perbezaan ini. Apa lagi jika usapan itu diikuti dengan suara berirama dari si ibu yang sangat positif dalam doanya.
Pentingnya urutan, sentuhan & pelukan dalam keluarga:
Apa yang Mama buat apabila si kecil mengadu sakit perut atau kembung? Sebagai seorang Mama, sepatutnya anda mempunyai kemahiran mengurut, walaupun kemahiran itu hanya sedikit. Ada pelbagai sebab mengapa kanak-kanak sakit perut. Jika anak anda memang tidak mempunyai masalah pada bahagian perut yang dimaklumkan doktor sebelum itu, kemungkinan besar anak anda mempunyai masalah sembelit atau angin. Urutan boleh membantu mengatasi masalah ini.Dari segi fisiologi, apabila seseorang mengurut perut bayi, sebenarnya dia mengurut perut mereka sendiri. Sebenarnya urutan pada bahagian badan dapat mengatasi keadaan usus. Usus besar ini bertanggungjawab menggerakkan sisa kumuhan keluar dari badan. Perjalanan keluarnya mengikut arah jam. Oleh itu jangan tersalah urut kerana ia akan menyebabkan segalanya balik ke tempat asal dan memburukkan keadaan atau kesakitan yang mereka alami. Urutan arah jam yang bermula dari kanan akan membantu melancarkan saluran tersumbat.Beberapa pengamal perubatan Cina menyatakan perut adalah ruang emosi yang kuat. Buktinya kita tidak boleh berpura-pura gembira ketika sakit perut. Oleh itu jika anak diurut ketika mereka tidak sakit perut ia akan menenangkan mereka.
Sumber:  Pengasas Islamic Parenting Network Mazlina Karim


TIP MERAWAT BAYI SELSEMA

Hidung tersumbat, meragam dan tidak boleh tidur lena. Itu antara masalah utama bayi atau kanak-kanak yang menghidap selesema. Si kecil lazimnya berasa tidak selesa, tersengguk-sengguk dan sukar menyusu. Situasi itu bukan saja memeritkan penghidapnya, malah turut memberi cabaran besar kepada ibu bapa atau penjaga. Selesema ialah jangkitan bahagian atas saluran pernafasan berpunca daripada pelbagai jenis virus. Kebiasaannya, ia merebak apabila seseorang yang menghidap selesema itu bersin dan menyebarkan virus selesema ke udara sebelum dijangkiti individu lain. Ia juga boleh disebarkan melalui sentuhan tangan, jadi sebaik-baiknya basuh tangan selepas menghembus hidung. Bayi lebih kerap dijangkiti selesema disebabkan mereka dilahirkan dengan sistem imuniti yang hanya berfungsi sebanyak 60 peratus.

Bayi yang sakit mungkin akan menghidap demam (sehingga 38 darjah Celsius), batuk, mata merah, sakit tekak dan hidung berair yang membuatkan mereka meragam dan hilang selera makan.
Bayi di bawah usia enam bulan tidak boleh bernafas melalui hidung apabila sakit menyebabkan mereka bermasalah untuk bernafas dan makan. Lebih menyukarkan apabila si kecil tidak bersedia untuk menghembus hidung mereka sehingga usia mencapai empat tahun. Oleh itu, ibu bapa perlu membantu mengeluarkan mukus si kecil.
Tidur malam mereka juga terganggu menyebabkan ibu bapa perlu menenangkannya, mengelap hidung dan menyapu minyak sesuai bagi mengurangkan rasa tidak selesa itu.
Selesema lazimnya reda selepas tiga hingga 10 hari. Bagi bayi yang terlalu muda, ia mungkin berlarutan sehingga dua minggu. Kebanyakan bayi yang ada hubungan dengan kanak-kanak yang lebih tua akan menghidap selesema sebanyak enam hingga 10 kali dalam tahun pertama mereka.
Ibu bapa juga boleh menjauhkan bayi daripada individu yang sakit iaitu dengan meminta semua ahli keluarga yang kurang sihat membasuh tangan mereka sebelum menyentuh bayi atau barangnya. Selain itu, elakkan bayi berada di persekitaran merokok.

BAGAIMANA IBU BAPA BOLEH MERAWAT SELESEMA?

Tidak banyak yang boleh dilakukan kecuali menunggu dan memberikan anak anda rehat dan cecair (tingkatkan jumlah jus buah-buahan yang kaya dengan vitamin C). Jika badannya panas, berikan cecair parasetamol di bawah pengawasan doktor dan jangan sesekali berikan sebarang ubat selesema tanpa berunding dengan pakar pediatrik atau doktor. Jika usia kanak-kanak itu kurang daripada setahun, ubat selesema yang dibeli di kedai selalunya lebih berbahaya. Namun ada beberapa cara untuk melegakan ketidakselesaannya:
Jika hidung bayi tersumbat, tinggikan kepala tilam dengan meletakkan tuala di bawahnya. Tidur mencondong boleh melegakan hidung.
Jangan gunakan bantal untuk meninggikan kepala bayi (ia boleh menyebabkan bahaya mati lemas) dan jangan meletakkan bantal di bawah tilam.
Lap hidungnya supaya dia boleh bernafas dengan lebih mudah. Anda boleh menyapu jeli petroleum di luar lubang hidung bayi untuk mengurangkan kesukaran.
Jika bayi sukar menyusu dengan hidung tersumbat, minta doktor larutan bergaram untuk diletakkan di setiap lubang hidung setiap 15 minit sebelum penyusuan.
Sesetengah ibu bapa menggunakan bebuli penyedut untuk membersih dan mengeluarkan air bergaram dan mukus dari hidung bayi. Cuba gunakan pengewap untuk melembapkan udara atau bawa bayi ke bilik mandi bersama anda, buka air panas atau pancuran mandi, tutup pintu dan duduk dalam keadaan berwap selama 15 minit.
Bagi bayi berusia tiga bulan ke atas, bawa berjumpa doktor jika selesema berlarutan lebih lima hari, suhu badan melebihi 39 darjah Celsius, mengalami sakit telinga, masalah bernafas dan batuk berlarutan serta mengeluarkan mukus hijau pekat dan berlarutan dari hidungnya.
Jika bayi menghadapi masalah hidung tersumbat tanpa sebarang simptom lain, periksa lubang hidungnya kerana dikhuatiri ada objek asing kerana bayi atau kanak-kanak kadangkala memasukkan objek asing ke dalam hidung.

BAGAIMANA SELESEMA MENJEJASKAN BAYI?

Bayi yang sakit mungkin akan menghidapi demam (sehingga 38 darjah Celsius), batuk, mata merah, sakit tekak dan hidung berair yang membuatkan mereka meragam dan hilang selera makan.
Bayi di bawah usia enam bulan tidak boleh bernafas melalui hidung mereka apabila mereka sakit menyebabkan mereka mempunyai masalah untuk bernafas dan makan.
Lebih menyukarkan apabila si kecil tidak bersedia untuk menghembus hidung mereka sehingga usia mencapai empat tahun, justeru ibu bapa perlu membantu mengeluarkan mukus si kecil.
Pastinya tidur malam mereka juga terganggu menyebabkan ibu bapa perlu menenangkannya, mengelap hidung dan menyapu minyak sesuai bagi mengurangkan rasa tidak selesa itu.

Sumber: Harian Metro


TEKNIK MENDIDIK ANAK PEREMPUAN

“Eh, Auntie, anak perempuan auntie boleh buat robot ke? Diakan perempuan, perempuan kan lembik, mana boleh main robot-robot ni” Berdesing telinga saya mendengar komen sorang budak lelaki bila melihat Aisyah sangat mahir mengendalikan robot Lego mindstorm di center kami. Center robotik Earlyedukids ramai juga pelajar perempuan. Dan semua pun hebat2 belaka! Saya pandang yg bertanya. “Kenapa pula aisyah tak boleh buat? Kenapa adik rasa perempuan tak boleh main robot?” Kata anak tadi ” Alah, ayah ckp budak perempuan tak kuat, adik saya pun perempuan, perempuan cepat nangis, lembik” Sedih. Cara didikan begini masih ada?

Zaman perempuan layu, lemah dan mudah ditindas seharusnya tidak wujud lagi. Kita seharusnya tidak lagi dibelenggu sistem kasta perempuan terperuk di dapur, tak reti buat apa, takut, dan mudah dipijak-pijak. Perempuan adalah tulang belakang keluarga. Di mana lelaki adalah otak nya. Cuba fikir kembali, kalau tiada tulang belakang , otak nak letak di mana? Sudah pasti bergolek-golek di lantai tiada fungsi. Jadi, perempuan, berhentilah menjadi golongan yang merendahkan diri sendiri dan perempaun lain. Allah jadikan kamu kuat, mampu dan di apung tinggi oleh agama.
Kepada bapa yang mempunyai anak perempuan, usah dicanang kelemahan perempuan, usah didiskriminasi anak perempuan kamu sebagai lemah, usah dibanding anak perempuan kamu dengan yang lelaki, berlaku adil lah. Jadi, kita sebagai ibu dan bapa perlu ada misi. Misi kita menjadikan anak perempuan kita, golongan yang kuat, tidak lembik, yakin, berani dan berkebolehan. Anak perempuan, dari kecil harus diberikan peluang untuk merasa kuat, menjadi kuat dan berani.
Antara perkara yg perlu diajarkan kepada anak-anak perempuan ialah:

Tidak menjadi penggeli atau penakut. Tidak memberi gambaran perempuan takut semua benda, beri mereka peluang pegang dan kuasa ketakutan dalam diri. Tiada lah nampak cicak meraung macam kena sawan.
Ajar anak perempuan bertukang. Ajar potong kayu, guna tukul dan paku. Ini tidak, rak buku patah, kena tunggu suami balik kerja tolong paku. Kalau suami sibuk, setahun lah rak buku tu tumbang.
Ajar anak perempuan seni pertahan kan diri. Hantar ke kelas-kelas karate, teakwando, memanah, menembak (kalau ada). Supaya anak boleh mempertahankan diri bila memerlukan. Kalau Allah duga suami naik tangan, Anak perempuan kita paling tidak boleh elak dengan tangkas kalau tidak dapat bagi flying kick pun boleh kan!
Ajar anak untuk berani mempertahankan diri secara verbal. Bukan penakut, diam sahaja bila org verbally abuse dia, atau diam sahaja bila orang perlekehkan dia. Dia perlu ada keyakinan utk ckp no, tidak dan jangan.
Ajar anak perempuan fahami benda-benda yang melibatkan sistem elektrik. Ajar dia tukar mentol lampu, tahu tukar fius terbakar yg basic. Tak payah tunggu kena suami buat baru boleh masak nasi. Alasan tak tahu kenapa periuk nasi tak hidup.
Ajar anak perempuan ” jump kereta” dan tukar tayar kereta. Ini survival skill. Penting. Jadi, kalau ayah bawak kereta tayar meletup, ajak anak tengok cara tukar tayar. Baru anak pandai nak buat.
Ajar anak perempuan untuk buat sesuatu urusan dgn tangkas, berjalan dgn cepat, dan tidak mudah mengeluh. Canang pada dia yang dia kuat, berani dan hebat.
Ajar anak perempuan kita dari kecil untuk mampu mengangkat benda yg berat. Bina kekuatan otot tangan. Tiadalah nanti kena rentap sikit dah jatuh.
Canang pada anak-anak perempuan kita tentang kekuatan sahabiah di zaman Rasullullah. Mana ada perempuan lembik-lembik zaman itu.
Tidak mendiskriminasikan aktiviti. Contoh, ini untuk orang lelaki sahaja, selagi tidak melanggar hukum syarak, anak perempuan juga perlu diberi peluang mencuba.

Ini antara benda yg perlu di ajar pada anak-anak perempuan selain dari adab, akhlak, aurat dan hikmah. Diharap ibu dan bapa terutamanya, janganlah dijadikan anak perempuan kamu bahan lawak di antara kamu dan anak lelaki kamu. Anak kamu melihat kamu sebagai contoh. Kalau kamu layan dia sebagai lembik, begitulah nanti dia meletak dirinya lembik di hadapan lelaki lain.

Sumber: FB Fauzan N Siti (https://www.facebook.com/apauaie )


RAMAI WANITA TAK TAHU ADA FIBROID. INI MENAKUTKAN!

Kebanyakan wanita tidak tahu bahawa mereka mempunyai fibroid kerana tidak mengalami simptom penyakit hinggalah membuat pemeriksaan klinikal dan doktor mengesahkan di dalam rahim mereka ada ketulan terbabit. Fibroid ini boleh berlaku terhadap wanita pada semua peringkat usia yang sudah mencapai akil baligh, tetapi paling kerap berlaku dalam kalangan wanita berusia 30 hingga 50 tahun. Dianggarkan 20 hingga 40 peratus insiden fibroid dalam rahim berlaku dalam kalangan wanita dalam tempoh reproduktif (tahun kesuburan).
Fibroid dalam rahim juga dikenali sebagai leiomyoma atau myoma adalah ketumbuhan benigna (bukan kanser) yang paling kerap berlaku dalam kalangan wanita. Saiz dan bentuk ketulan fibroid ini juga tidak sama dan boleh berlaku di pelbagai tempat seperti dalam rahim, luar rahim atau antara lapisan rahim atau melekat pada rahim seperti struktur akar. Malah, fibroid ini boleh tumbuh satu ketulan sahaja atau lebih banyak ketulan pelbagai saiz. Satu ketulan fibroid yang kecil ini juga boleh kekal sedemikian sehingga tempoh yang lama, namun ia boleh membesar dengan pantas secara tiba-tiba atau membesar perlahan-lahan dalam tempoh bertahun-tahun.

SIMPTOM FIBROID DALAM RAHIM

Pendarahan haid yang teruk dan berpanjangan
Senggugut
Pendarahan faraj pada masa yang lain daripada haid
Anemia
Kesakitan selepas hubungan seks (dyspareunia)
Tekanan pelvik
Lemah kawalan kencing
Pembesaran uterus dan abdomen
Keguguran
Ketidaksuburan

RAWATAN FIBROID

Pembedahan yang biasa ditawarkan untuk merawat fibroid dalam rahim itu adalah miomektomi iaitu prosedur untuk membuang fibroid tanpa membuang rahim (uterus). Ia biasanya dilakukan kepada wanita yang masih mahu mendapatkan anak. Walaupun ketulan lama sudah dibuang, pesakit masih berisiko mendapat ketulan baru dan lebih banyak pembedahan terpaksa dilakukan.

Histerektomi pula pembedahan membuang rahim dan biasanya serviks turut dibuang. Ia hanya akan dipertimbangkan selepas semua rawatan alternatif tidak berjaya atau ketulan terlalu besar. Malah, pesakit yang menjalani pembedahan ini tidak boleh mengandung.

Pengurusan pesakit dengan fibroid dalam rahim sangat bergantung kepada keadaan semasa pesakit. Ini kerana, fibroid yang tidak menunjukkan simptom, bersaiz kecil dan berlaku dalam kalangan wanita hampir putus haid (menopaus) biasanya tidak memerlukan rawatan. Bagaimanapun, pesakit yang sengsara akibat simptom ketulan dalam rahim itu memerlukan rawatan sama ada pengambilan ubatan atau menjalani pembedahan atau kedua-duanya sekali.

Biasanya pembedahan dianggap sebagai pilihan paling biasa untuk merawat fibroid dalam rahim dengan tahap simptom yang sederhana hingga teruk. Bagaimanapun, seperti mana-mana juga jenis pembedahan wujud risiko untuk berlaku komplikasi. Sebab itu, prosedur seperti histerektomi sering dikaitkan dengan morbiditi, kematian dan beban ekonomi ke atas sistem penjagaan kesihatan.

Bagi sesetengah wanita, mereka rasa terhalang daripada menjalankan prosedur ini kerana ia bermakna peluang mereka untuk mengandung sudah tertutup. Bagi wanita yang mencari alternatif, miomektomi memberikan kelegaan sementara daripada fibroid dalam rahim yang dihadapi. Bagaimanapun, wujud risiko fibroid ini akan berulang di masa hadapan.

Sumber: Harian Metro


CABARAN MENYUSU BADAN YANG SI IBU SAHAJA TAHU!

Manfaat susu ibu bukan saja melindungi bayi daripada jangkitan gastrousus dan pernafasan, malah berpotensi mengurangkan risiko lelah klinikal, dermatitis atopik atau ekzema, obesiti, diabetes jenis II dan tekanan darah tinggi apabila bayi itu membesar. Pertubuhan Kesihatan Sedunia (WHO) turut menyarankan supaya bayi diberikan susu badan secara eksklusif selama enam bulan pertama untuk tumbesaran, perkembangan dan kesihatan optimum, selain meneruskan penyusuan ini sehingga usia anak dua tahun sambil memberi makanan lain. Namun, ramai ibu berdepan cabaran untuk mengamalkan saranan ini.  Penyusuan badan boleh dianggap satu tugasan peribadi yang dilakukan sendirian, namun sistem sokongan yang baik amat penting bagi menjayakan proses ini. Penyusuan badan adalah semula jadi, tetapi ibu memerlukan sokongan untuk memulakan proses berkenaan dan mengekalkan momentumnya. Ada kemungkinan si ibu akan berasa kecewa apabila berdepan kesukaran atau cabaran, tetapi mereka sewajarnya tidak keberatan untuk meminta pertolongan.

PANDUAN UNTUK MEMBOLEHKAN IBU BEREHAT
Hakikatnya tekanan boleh menghalang kejayaan menyusu badan berikutan jumlah dan aliran susu badan berkait rapat dengan keadaan psikologikal dan tahap tekanan si ibu. Apa yang pasti, pasangan, keluarga dan masyarakat sangat diperlukan untuk memberi sokongan yang kukuh bagi memastikan golongan ibu berjaya menyusu badan. Jika ibu tidak stres, penyusuan akan berjaya.

Ambil alih tugas menjaga bayi daripada ibu. Ini termasuk menukar lampin hinggalah memandikan dan menidurkan bayi. Menjaga anak baru lahir memang meletihkan, jadi biar bapa, nenek atau penjaga profesional melakukannya.
Pastikan rumah sentiasa kemas dan bersih seperti disukai ibu. Rumah yang kotor dan bersepah pasti membuatkan fikiran berserabut dan memberi tekanan kepada ibu. Jadi, pastikan anda membantu supaya si ibu boleh bersantai.
Merencana menu harian, menyediakan dan memasak hidangan boleh memakan masa lama. Tugasan intensif yang tidak patut dibebankan kepada ibu baru. Seperti menjaga bayi, ahli keluarga atau penjaga profesional boleh membantu. Ada sesetengah makanan yang patut dielak oleh ibu tetapi pastikan anda bertanya mengenai menu yang disukainya. Memaksa ibu makan dan minum sesuatu yang tidak disukainya pasti menambah tekanan dan memberi impak negatif pada sesi penyusuan badan.
Ibu perlukan diet sihat dan nutrisi baik untuk memulihkan tenaga. Proses penyusuan badan membakar 500 kalori sehari, jadi ibu perlu makan jumlah kalori dan nutrien yang disarankan.
Mengambil snek bernutrisi antara hidangan lengkap turut membantu. Makanan kaya zat besi seperti daging, telur kuning dimasak dan sayuran daun hijau boleh melegakan keletihan, manakala vitamin C membantu tubuh untuk menyerap zat besi daripada makanan. Jadi jangan lupa mengambil makanan seperti buahan sitrus, tomato dan kentang.
Ada pandangan mengatakan sesetengah makanan tidak sesuai kerana nutrien terkandung boleh diserap oleh bayi menerusi susu badan, membuatnya kembung, menunjukkan simptom kolik malah cirit-birit. Makanan pedas, bawang putih dan bawang merah mentah berlebihan selain kafein antara makanan dan minuman yang patut dielakkan. Lebih penting, sentiasa rujuk kepada pakar kesihatan anda untuk diet terbaik buat ibu dan bayi.

SOKONGAN TAMBAHAN

Si ibu mungkin risau mengenai penyusuan badan yang berterusan selepas kembali bekerja. Inilah masanya pihak pengurusan syarikat dan rakan sekerja boleh memainkan peranan penting dalam menyokong penyusuan badan.

Pastikan si ibu ada akses kepada ruang yang tenang seakan di rumah untuk membolehkannya mengepam susu badan. Sediakan peti sejuk khas hanya untuk menyimpan susu badan. Kajian menunjukkan kakitangan yang diberi akses kepada bilik menyusu dua kali ganda lebih berkemungkinan akan meneruskan penyusuan badan melebihi enam bulan.
Bagi rakan sekerja, amalkan sikap positif terhadap ibu yang menyusu badan. Jangan anggap mengepam susu badan sebagai gangguan atau aktiviti menyukarkan. Kita patut faham bahawa para ibu berkemungkinan menghadapi cabaran apabila menyusu badan.
Jika anda ada teman yang baru menjadi ibu, ambil kira lokasi yang mesra bayi dan menyusu badan bila keluar bersamanya. Atau sekurang-kurangnya, lokasi yang ada menyediakan kemudahan di mana ibu boleh mengepam dan menyimpan susu badan.

Sumber: Harian Metro


INI CARA RANGSANG PERTUMBUHAN RAMBUT SI MANJA

Tidak semua bayi dilahirkan dengan keadaan rambut hitam dan lebat kerana kadar pertumbuhan rambut terutama ketika bayi berada dalam kandungan berbeza. Bagi masyarakat Melayu, kebiasaannya rambut bayi dicukur selepas dilahirkan bagi memastikan rambut baru yang tumbuh itu lebih lebat dan sihat. Namun, terdapat juga bayi yang masih tidak tumbuh rambut walaupun selepas dicukur berbulan-bulan dan ia mungkin mendatangkan kebimbangan kepada ibu bapa. Setiap ibu bapa akan melakukan pelbagai usaha supaya rambut si kecil tersayang tumbuh dengan lebat dan sihat selepas dicukur.

GENETIK – Namun, perlu diketahui faktor genetik memainkan peranan paling utama dalam pertumbuhan rambut si kecil tersayang.
PEMAKANAN – Selain daripada faktor genetik dan keturunan, faktor pemakanan juga mempengaruhi kadar pertumbuhan rambut bayi anda. Pastikan si kecil tersayang terutama yang sudah mula makan, menerima zat seimbang diperlukan bagi memastikan rambutnya mampu tumbuh dengan sihat. Namun, sekiranya bayi anda masih di bawah usia enam bulan, si ibu seharusnya perlu mengambil pemakanan seimbang bagi memastikan anak tersayang menerima khasiat diperlukan bagi membantu proses pertumbuhan rambutnya.

Protein seperti telur, ikan, daging, susu dan kekacang amat baik sebagai sumber protein pada tubuh.
Omega-3 seperti ikan salmon, kacang kenari dan minyak ikan.
Zat besi seperti bayam, kacang merah, tomato dan kentang memiliki kandungan zat besi yang banyak.
Vitamin kaya dalam buah-buahan, sayuran, kacang hijau dan gandum.

PETUA MELEBATKAN RAMBUT BAYI

MADU DAN MINYAK ZAITUN

Madu bukan saja baik diamalkan dalam diet seharian malah dapat membantu menyihatkan kulit, begitu juga dengan minyak zaitun yang membuat kulit lebih sihat kerana mengandung vitamin E. Kedua bahan semula jadi ini boleh dicampurkan dan dioleskan di bahagian kepala dan biarkan beberapa saat sebelum membilasnya. Disebabkan sifatnya yang semula jadi, selamat untuk mengoleskannya pada rambut atau kulit kepala bayi sekali sehari atau dua hari sekali.

LIDAH BUAYA

Lidah buaya memang bukan lagi rahsia untuk membantu melebatkan rambut, bukan hanya bayi malah ramai orang dewasa yang menggunakan tanaman ini untuk menghitamkan dan melebatkan rambut. Untuk bayi anda, boleh gunakan lidah buaya dengan mengambil isi dan lendirnya saja. Hancurkan isi sehingga berbentuk gel dan oleskan secara merata pada rambut dan kulit kepala bayi. Lakukan berulang setiap minggu, kerana lidah buaya bukan hanya melebatkan malah membantu menghitamkan rambut bayi.

AVOKADO DAN MADU

Avakado dan madu antara bahan semula jadi lain yang memiliki kandungan yang baik untuk membantu melebatkan rambut bayi. Ambil isi buah yang sudah masak, kemudian hancurkan hingga halus seperti pupur. Kemudian, campurkan satu sudu madu asli sebelum dioleskan pada rambut serta kulit kepala bayi. Jangan lupa gunakan penutup kepala agar tidak disentuh atau diusik oleh tangan mereka. Biarkan seketika dan bilas hingga bersih.

MINYAK KELAPA

Sebaik-baiknya, hentikan penggunaan bahan tidak jelas dan berbahaya yang sering kali digunakan dalam minyak rambut. Sebenarnya, pada usia seawal itu, ibu bapa tidak digalakkan menggunakan produk rambut untuk melebatkan rambut bayi kerana dikhuatiri bahan yang terkandung di dalamnya membawa mudarat kepada mereka. Sebaliknya, gunakan saja bahan semula jadi seperti minyak kelapa yang sudah jelas tidak akan membawa bahaya atau merosakkan rambut dan kulit kepala mereka.

PISANG DAN MINYAK ZAITUN

Selain menggunakan madu dan minyak zaitun, anda juga boleh menggunakan pisang dan minyak zaitun. Pisang mengandung bahan mineral seperti kalium yang boleh membuat rambut tumbuh lebih cepat. Sementara campuran dengan minyak zaitun akan membuat folikel rambut lebih kuat dan tumbuh dengan baik. Pisang juga termasuk makanan yang mengandung asid folik dan penting untuk ibu hamil dan bayi.

BUAH KERAS

Buah keras adalah tumbuhan yang bijinya boleh dimanfaatkan sebagai sumber minyak dan rempah. Minyak buah keras memiliki banyak khasiat untuk rambut, menyihatkan, menyuburkan, menguatkan, mencegah rambut rosak serta menghitamkannya secara semula jadi. Sapukan secara rutin minyak buah keras ke kepala anak anda hingga ke hujung rambut.

AIR KELAPA MUDA

Rutin melakukan urutan lembut kepala bayi dengan menggunakan air kelapa muda juga boleh melebatkan rambut mereka. Anda hanya perlu menyediakan air kelapa muda secukupnya, siramkan ke kulit kepala bayi sambil diurut lembut. Untuk hasil yang maksimum lakukan petua ini secara rutin setiap pagi dan petang selepas mandi.

Sumber: Internet


KESIAN! SI KECIL HARI INI RAMAI YANG OBESITI DISEBABKAN IBU BAPA SENDIRI

Sikap ibu bapa yang memandang remeh amalan pemakanan sihat seperti membiarkan anak-anak kerap menikmati sajian makanan segera yang banyak kalori didakwa punca utama masalah obesiti dalam kalangan si kecil meningkat hari ini. Obesiti merupakan faktor risiko kepada pelbagai jenis penyakit seperti diabetes, hipertensi, strok, serangan jantung dan kanser. Jadi pencegahan awal perlu dilakukan dengan pengambilan pemakanan yang seimbang.
Setiap ibu bapa mahupun penjaga memainkan peranan penting dalam menentukan tahap kesihatan anak mereka terutama melalui penyediaan makanan berkhasiat. Ini kerana aspek pemakanan satu perkara asas dalam menentukan tahap kesihatan selain menjamin tumbesaran sihat. Penyediaan makanan berkhasiat sesuai dengan tahap usia anak tidak boleh dipandang remeh kerana hakikatnya, semua kanak-kanak mampu membesar dengan baik melalui pengambilan pemakanan yang sihat dan seimbang. Walaupun kebanyakan ibu bapa kini sentiasa sibuk dengan tuntutan tugas masing-masing, aspek penyediaan makanan sihat kepada anak perlu dijadikan keutamaan. Masakan yang disediakan di rumah kebiasaannya mengandungi khasiat yang diperlukan kanak-kanak terutama makanan disediakan sendiri ibunya selain tidak mengandungi bahan berbahaya.

Ibu yang menyediakan sendiri masakan di rumah juga mengelak daripada mencampurkan sebarang bahan penambah rasa secara berlebihan selain mengekalkan kebersihan dan kesegaran bahan masakan antaranya sayuran atau ikan yang dibasuh dengan bersih.

Walau sesibuk mana sekalipun si ibu yang bekerja, memasak sendiri hidangan untuk dinikmati suami dan anak bukan saja mampu mengekalkan tahap kesihatan sekeluarga malah pada masa sama, menambah keharmonian hidup bekeluarga. Si ibu tidak perlu memasak hidangan yang rumit dan memerlukan masa lama untuk menyediakannya, cukup sekadar memasak hidangan ringkas, namun berkhasiat seperti sup sayur yang mengandungi khasiat dan penyediaannya juga pantas. Penyediaan makanan di rumah turut dapat mengekalkan tahap kebersihan berbanding makanan yang dibeli di luar.

Ibu bapa juga pasti gembira dan puas melihat anak membesar dengan sihat menerusi pengambilan makanan yang disediakan sendiri dan pada masa sama dapat mengajar anak untuk mengambil makanan berkhasiat.

Didikan awal daripada ibu bapa mengenai makanan berkhasiat seperti sayur-sayuran ternyata penting supaya si kecil dapat menerima makanan itu dan menjadikannya antara hidangan rutin mereka. Selain memasak sendiri hidangan, ibu bapa juga berperanan untuk memberi penerangan mengenai khasiat setiap makanan bagi memastikan anak mengetahui dan memahami kepentingan pengambilan makanan seimbang dan berkhasiat.

Terangkan kepada anak dengan cara mudah tujuan mereka perlu makan sayur, ikan, kekacang, nasi dan apa juga hidangan setiap hari. Kaitkannya dengan kesihatan supaya mereka boleh terus hidup sihat dan bermain dengan cergas.

Selain itu, si ibu juga perlu kreatif menghidangkan hidangan makanan kepada anak dengan membuat sedikit hiasan menarik bagi menarik perhatian mereka walaupun ia bukanlah makanan kegemaran si kecil anda. Biar apa juga alasan, peranan si ibu dan bapa amat penting dalam menentukan tahap kesihatan anak.

Sumber:  Dr Zubaidi Ahmad & Harian Metro


IBU MANA TIDAK SEDIH BILA SI KECIL MENDERITA DENGAN MASALAH EKZEMA YANG MENYAKITKAN

Kulit bayi terkenal dengan kehalusan dan kemulusannya tetapi ada juga bayi yang mempunyai masalah kulit. Antara masalah kulit yang kerap mengganggu bayi adalah ruam dan ekzema. Mempunyai anak yang mengalami masalah kulit ekzema memang merisaukan ibu bapa. Bayi yang mempunyai masalah ekzema cukup sensitif dengan perubahan cuaca, pemakanan dan kebersihan persekitaran yang mempengaruhi tahap kesihatan mereka.
Melihat kegelisahan si kecil tidak boleh duduk diam kerana gatal-gatal dan ruam di badan pasti merunsingkan hati si ibu. Tambah memilukan apabila kesan kegatalan tersebut menyebabkan kulit si kecil menggelupas dan kemerah-merahan di seluruh badan. Situasi ini kerap dialami oleh penghidap ekzema atopik atau dermatitis atopic sejenis penyakit radang kulit yang mencetuskan ruam gatal hingga menyebabkan rasa sakit dan resah. Biarpun penyakit ini tidak mendatangkan bahaya dan mengancam nyawa, namun penyakit ini semakin kerap berlaku di kalangan kanak-kanak hari ini.
Ekzema biasanya akan berlaku berterusan dalam tempoh waktu yang sangat lama. Ia merupakan gelaja penyakit kronik yang hadir sepanjang masa di mana sepanjang tempoh itu akan berlaku pelupasan dan perluapan yang mungkin teruk sehingga memerlukan rawatan intensif.  Kebiasaannya, bagi orang dewasa ekzema akan menyerang pada bahagian muka, siku, buku lali, leher dan lutut. Sementara bagi bayi pula, tanda-tanda ekzema boleh jelas kelihatan pada bahagain pipi, leher, dahi, lengan, betis dan kulit kepala. Penyakit ini menyerang tidak mengira masa, ada yang menghidap ekzema sejak bayi dan ada juga yang mendapat ekzema ketika dewasa. Kebiasaannya, kulit pesakit ekzema bukan sahaja menjadi kemerah-merahan, tetapi juga bersisik, keras dan tebal.
SIMPTOM UTAMA EKZEMA
•	Kulit akan pecah dan merekah
•	Kawasan kulit tertentu mungkin akan koyak
•	Kulit terasa sangat kering
•	Rasa gatal selalunya akan lebih teruk pada waktu malam
•	Menggaru akan menyebabkan kulit terasa seperti menebal
•	Kulit menjadi radang, kemerahan, melepuh dan terkandung cecair
•	Kulit kelihatan seperti ada tompok lebam kecil, bertompok merah atau coklat kelabu.
PUNCA ATAU FAKTOR PENYAKIT EKZEMA
Sehingga kini punca sebenar ekzema masih belum dapat dikenalpasti sepenuhnya, namun berdasarkan kepada kajian dan diagnosis yang telah dilakukan, terdapat beberapa punca dan faktor ekzema telah dikenalpasti antaranya :
•	Terdapat sejarah penyakit ini di dalam keluarga.
•	Perubahan emosi (resah dan stress).
•	Alergik kepada makanan dan bahan pengawet.
•	Cuaca yang panas.
•	Alergik kepada persekitaran (asap rokok, bahan kimia, haiwan berbulu, habuk).
•	Kuat berpeluh.
•	Alahan kepada bahan pencuci seperti sabun dan detergen berkimia.
•	Air berklorin tinggi.
•	Alahan kepada pemakaian barang kemas dan bahan kosmetik.
•	Alahan kepada fabrik tertentu.
TIP UNTUK MAMA YANG MEMPUNYAI ANAK DERITA EKZEMA
Ekzema tercetus apabila kulit gagal berfungsi dengan baik untuk menghalang kemasukan ‘allergens’ atau alahan dimana ia menyebabkan kulit menjadi kering. Hal yang mengakibatkan kulit menjadi sangat gatal dan pesakit akan menggaru. Tabiat menggaru ini akan menyebabkan kulit semakin kering, lapisan kulit akan terkoyak dan ruam akan mula muncul. Kitaran ini akan berulang.Dengan mengetahui kitar ezkzema dan pencetusnya, ia memudahkan kita untuk mewujudkan langkah-langkah bagi mengawal kelembapan kulit serta mengubati radang. Antara langkah yang boleh diambil adalah:
Pakaian
•	Pakai pakaian yang longgar dan fabrik yang selesa seperti kapas.
•	Elakkan memakai pakaian yang ketat serta tidak menyerap peluh.
•	Guna pembersih pakaian yang sesuai untuk kulit
Pemakanan
•	Makan makanan berkhasiat yang mampu mengekalkan daya tahan badan.
•	Cuci dengan bersih peralatan untuk makan, buah-buahan & sayur-sayuran
•	Elakkan makanan yang pernah mendatangkan kesan-kesan alergik seperti makanan laut, kekacang dan sebagainya.
Persekitaran
•	Mewujudkan pengudaraan yang baik di tempat tinggal.
•	Pastikan tahap kelembapan adalah sederhana.
•	Sentiasa menukar cadar dan selimut yang bersih.
•	Pastikan persekitaran anda dicuci dengan bersih
•	Menggunakan sarung tangan jika perlu
Sikap
•	Elakkan terdedah dengan matahari yang kerap.
•	Rajinkan diri membersihkan mainan anak anda sekurang-kurangnya seminggu sekali.
•	Kerap memotong kuku agar kulit tidak cedera teruk akibat digaru.
•	Mematuhi arahan doktor.
CEGAH EKZEMA DENGAN PRODUK CHOMEL
Menurut pakar kulit, penyakit ekzema tidak dapat sembuh sepenuhnya. Namun begitu rawatan, pencegahan awal, dan perhatian yang intensif dapat mengurangkan kesan penyakit itu dari terus menular dan menjadi kronik. Disebabkan ketidaksempurnaan pada kulit bayi inilah ibu bapa seharusnya menjaga kesihatan bayi bukan saja pemakanan tetapi produk digunakan mereka.  Penjagaan kulit kanak-kanak yang mengalami ekzema biasanya sangat sangat sensitif dan memerlukan perhatian yang serius. Keadaan ini menyebabkan mereka memerlukan penjagaan yang eksklusif selain tidak boleh terdedah dengan keadaan persekitaran yang tidak bersih.
Sebagai jenama yang dipercayai untuk bayi, CHOMEL telah menghasilkan produk yang selamat, semula jadi, mesra alam, berkesan dan efektif, sekali gus memastikan setiap produk menepati tahap piawaian yang ditetapkan. Produk CHOMEL berasaskan semula jadi mampu memberikan yang terbaik kepada bayi. Ini kerana produk semula jadi tidak mengandungi bahan kimia berbahaya seperti  paraben, klorin, SLE, sodium sulfat, bahan pewarna dan pewangi tiruan, alkohol serta bahan sintetik berbahaya yang boleh memberi kesan negatif pada si manja. Jadi ianya sangat selamat untuk digunakan khususnya bagi mereka yang mempunyai kulit sensitif seperti Ekzema. Apabila tiada bahan kimia digunakan, sabun pembersih yang terhasil tidak meninggalkan sebarang kesan dan bersifat lembut ke atas lapisan kulit.
Produk Chomel telah mendapat kelulusan ujian dermatologi untuk kulit sensitif. Keberkesanan dan keselamatan menggunakan produk CHOMEL telah terbukti dengan pengiktirafan yang telah diberikan. Rangkaian produk pembersihan CHOMEL  diiktiraf mengikut piawaian detergen semula jadi  mengikut salah satu badan pensijilan terkemuka dunia dengan piawaian yang ditetapkan. Oleh itu, penggunaan produk ini adalah selamat dan telah diakui.
Rangkaian produk pembersihan CHOMEL termasuk untuk kegunaan bayi baru lahir serta kegunaan harian, seperti  Baby Laundry Detergent (RM27.90), Toy & Surface Cleaner (RM23.90) , Breast Pump & Bottle Cleanser (RM23.90) dan  Travel & Highchair Cleaner (RM15.90)
UNTUK MAKLUMAT LANJUT DAN PEMBELIAN PRODUK HUBUNGI:
ESONA Nature Sdn Bhd
46, Jalan 1, Taman Industri Pandan Indah,
55100 Kuala Lumpur,
Telefon: +6016 – 7750 888
Website: http://www.chomelbaby.com
Email: chomelbb@gmail.com
Facebook:  CHOMEL


SI KECIL SEAWAL USIA 3 TAHUN DIDEDAHKAN DENGAN AKADEMI MEMBEBANKAN?

Pendidikan awal bukan semata-mata mengenai akademik, darjah kecerdasan otak (IQ), membaca, mengira mahupun menghafal surah, sebaliknya ia lebih besar daripada itu. Secara tepatnya, ia membabitkan perkembangan anak. Apabila menyebut mengenai perkembangan anak, ia merangkumi minda, fizikal, emosi, spiritual, sikap, keyakinan diri dan kemahiran berfikir, menyelesaikan masalah, bersosial, berkomunikasi dan banyak lagi. Dalam erti kata mudah, ia adalah perkembangan menyeluruh bagi seorang anak.
Jadi, pemahaman segelintir ibu bapa hari ini perlu diperbetulkan. Mereka perlu sedar, walaupun anak pandai membaca pada usia dua tahun, tapi tidak mempunyai kawalan emosi yang baik, tidak pandai berkomunikasi, tidak bertolak ansur dan tidak aktif fizikal, ia masih dianggap sebagai tidak berkembang dengan baik. Anak memerlukan pendedahan seimbang daripada ibu bapa, untuk memastikan mereka membesar secara optimum, dalam semua aspek. Sebab itu penting untuk ibu bapa fahami fitrah anak dan mengetahui pendidikan awal yang selayaknya diberikan.

KESAN POSITIF

Bagaimanapun, ibu bapa masih boleh menghantar anak seawal umur tiga tahun ke sekolah untuk bermain dan bersosial dengan rakan sebayanya. Ia terpulang kepada ibu bapa. Setiap ibu bapa perlu mengenal keperluan yang boleh memenuhi potensi dan kepintaran semula jadi anak-anaknya.
Menurut Horward Gardner, setiap anak mempunyai sembilan kepintaran pelbagai. Ada anak yang sukakan bahasa; bijak bermain nombor dan formula saintifik; mempunyai pendengaran dan daya fokus yang tinggi; ketahanan badan luar biasa; kemahiran berfikir kreatif, hebat melukis, mentafsir gambar; sukakan alam semula jadi; sensitiviti tinggi terhadap dirinya sendiri; peramah, mudah bergaul dan bertoleransi serta memiliki kesedaran spiritual luar biasa. Jadi, apabila ibu bapa tahu dan kenal kategori kepintaran semula jadi anak mereka, barulah mudah untuk mencari aktiviti bersesuaian serta memenuhi keperluan anak,.

KESAN NEGATIF

Banyak kesan negatif boleh dilihat berlaku kepada kanak-kanak yang diterap dengan pendidikan formal terlalu awal, lebih-lebih lagi jika diberi masa yang terlalu singkat untuk bermain dan dipaksa menguasai kemahiran membaca dan mengira sebelum mereka benar-benar bersedia. Cuba imbas semula zaman kita membesar dulu. Bermain dengan kotoran, berlari ke sana sini, jatuh, tergolek dan itu semua perkara biasa. Malah semua yang menyeronokkan itulah yang tersimpan dalam memori. Bukannya waktu bila kita mula tahu membaca bukan?

Seperti yang kita dapat lihat sekarang, ramai kanak-kanak sudah mula menghadapi tekanan dan kemurungan seawal usia empat tahun, akibat pendedahan akademik secara keterlaluan yang melawan fitrah mereka untuk bermain, meneroka dunia dan mengenali diri.
Apabila kanak-kanak tertekan, mereka tidak mempunyai kawalan emosi yang baik, mudah memberontak, cepat naik angin dan kurang kemahiran berkomunikasi serta bersosial. Ini semua akibat pendedahan akademik yang terlalu awal dan bercanggah daripada fitrah serta keperluan mereka.
Ada juga kajian mengatakan, anak-anak yang diberikan pendidikan akademik terlalu awal dan banyak, akan semakin hilang keunikan diri, sekali gus serupa dengan rakan yang lain. Ini bermakna, mereka menjadi seperti robot yang hanya mempunyai fungsi sama dan tidak kenal potensi serta keunikan diri masing-masing. Sedangkan, setiap anak adalah berbeza dengan kekuatan dan kepintaran semula jadi.
Dari segi fizikal pula, anak yang terlalu banyak duduk diam dalam kelas untuk sesi pembelajaran akademik, kurang rangsangan saraf dan otot yang juga boleh mengakibatkan kurang rangsangan otak. Lihat saja betapa rendahnya tahap imunisasi dan ketahanan badan anak kita hari ini. Mereka mudah dijangkiti penyakit dan tiada ketahanan badan apabila menyertai aktiviti fizikal.

PELBAGAI CARA BELAJAR
Kanak-kanak tidak seharusnya didedahkan dengan pembelajaran menerusi satu cara saja. Misalnya cara melihat, mendengar atau melakukan sesuatu agar mudah diingati dan difahami. Memahami cara belajar akan membolehkan pelajar menyerap dengan mudah ilmu yang disampaikan oleh guru. Misalnya kanak-kanak visual menyerap informasi yang dibaca atau dilihat dengan mudah. Auditori pula pembelajaran melalui pendengaran manakala mereka yang termasuk dalam golongan kinestetik cepat memahami maklumat sekiranya diberikan contoh atau bayangan terlebih dulu. Selepas mengetahui tahap kebolehan mereka, guru tidak hanya menyediakan pengajaran menerusi satu cara sebaliknya bergantung kepada kebolehan pelajar. Cara ini tidak membuatkan anak-anak tertekan.

Bagi ibu bapa pula janganlah menginginkan anak berjaya dalam akademik saja. Apa yang penting si kecil seharusnya diajar kemahiran urus diri seperti menggunakan tandas, adab ketika makan, membasuh tangan, menutup air dan lampu serta menjaga kebersihan. Ilmu yang diberikan di sekolah akan melahirkan kanak-kanak yang lebih bertanggungjawab, jujur dan mempunyai sifat ingin membantu.
Berbeza dengan penampilan kanak-kanak yang hanya ditekankan pendidikan, pembentukan sahsiah dan personaliti mereka tidak terbentuk dengan baik. Namun ramai ibu bapa hari ini inginkan anak menjadi manusia ‘dewasa’ yang cepat matang dalam semua segi. Mereka inginkan anak cepat membaca, menulis dan mengira sehinggakan ada yang mengukur kepandaian sebagai penanda aras kejayaan ibu bapa mendidik anak. Sedangkan fitrah mereka masih lagi seorang anak-anak yang lincah dan lasak.

Sumber: Harian Metro


SI MANJA PERLU DIAJAR MENGUNYAH MAKANAN JIKA SUDAH TUMBUH GIGI

Dalam proses pembesaran, akan tiba masanya bayi anda kelihatan terganggu dan letih, sering menggigit tangan, menangis pada waktu malam serta air liur sering meleleh. Ini merupakan satu isyarat yang pasti bahawa bayi anda sedang mengalami kesakitan dalam menghadapi peringkat tumbuh gigi. Buat permulaan, anda boleh mendapatkan nasihat mengenai gegelang gigit yang diisi dengan air yang disejukkan untuk memberikan rasa sejuk dan nyaman bagi melegakan bayi anda. Akhirnya, tiada apa lagi yang lebih baik selain daripada roti kering atau kerak roti bagi bayi anda yang sedang menghadapi peringkat tumbuh gigi. Menggigit-gigit makanan seperti ini akan dapat membantu mereka mengurangkan kesakitan.
Pada masa ini, bayi umumnya sudah bersedia untuk menggunakan gusi dan gigi mereka yang sedang tumbuh serta bertukar kepada makanan rangup. Dalam hal ini, anda perlu menggalakkan bayi anda untuk mengunyah kerana ia merupakan satu kemahiran yang perlu diasah. Jika tidak, dia mungkin akan menghadapi masalah untuk menerima makanan selain daripada makanan yang telah dihancurkan terlebih dahulu.

Semasa anda menyediakan makanan bayi di rumah, perlu diingatkan bahawa ketulan makanan tidak terlalu besar dan keras untuk mengelakkan kesukaran mengunyah dan menelan. Elakkan daging yang telah dicampur bahan perisa atau rempah dan buah-buahan dalam tin yang mengandungi gula tambahan atau diisi dalam sirap.

Ketika giginya tumbuh, bayi juga akan mula mempunyai keinginan untuk berdikari dan mahu merasai pengalaman menyuap makanan sendiri.

Kadang-kala, umur antara 8 hingga 9 bulan adalah sesuai untuk memperkenalkan makanan sampingan. Berikan sedikit makanan kepada bayi anda semasa dia sedang duduk dengan meletakkannya di tempat yang boleh dicapai olehnya.

Jika anda letakkan makanan di dalam mangkuk atau pinggan, bersedia untuk menyaksikan makanan itu diterbalikkan, kerana ini merupakan sebahagian daripada keseronokan kepadanya. Apabila bayi anda sudah kenyang dia akan mengelakkan diri. Jadi, berhenti memberinya makan dan bersihkan dia. Ingat bahawa bayi anda masih belum menjadi seorang yang berpengalaman, jadi jangan lupa untuk menyelianya pada peringkat ini.

Antara makanan sihat dan selamat yang sesuai diberikan kepada bayi dan boleh dipegang ialah potongan sayur-sayuran yang dimasak lembut, potongan pisang, tembikai, pir dan buah-buahan lembut, masak dan tidak berbiji.

Begitu juga kepingan kecil daging yang sudah dimasak dan ayam tanpa tulang, kerak roti, roti kering atau biskut soda yang tidak bergaram. Dalam masa yang sama, hadkan pengambilan makanan seperti kek dan biskut yang disaluti gula ising atau bijirin yang disaluti gula. Begitu juga minuman mengandungi perisa atau minuman ringan, coklat, kentang goreng atau makanan ringan yang bergaram.

Walaupun di bawah pengawasan, bayi anda tidak boleh diberikan sebarang makanan yang boleh menyebabkannya tercekik. Antaranya buah-buahan dan sayur-sayuran mentah dan keras, buah-buahan berbiji seperti rekahan buah beri atau ceri, hot dog, bertih jagung, kacang, biji, kepingan atau gula-gula yang boleh dikunyah.

Kini, waktu makan dengan anak kecil anda pastinya akan menjadi lebih menarik. Dia akan mula mencuba deria rasanya dan menonjolkan sifat ingin tahu. Bayi anda akan suka menyentuh makanannya diikuti dengan mencubanya maka ibu-ibu sekalian bersedialah untuk menghadapi keadaan bersepah.

Sumber:  Heinz Nutritions Consultation


MAMA TAHU TAK RANSANGAN BANTU HUBUNGKAN SEL-SEL MINDA SI MANJA

Rangsangan bayi yang diterima melalui sentuhan individu paling rapat dengannya bukan saja membantu perkembangan minda yang baik malah menyebabkan proses pembesarannya menjadi lebih hebat. Tidak semua ibu bapa mahupun penjaga menitikberatkan waktu memandikan si kecil tersayang namun hakikatnya, saat itu antara detik paling istimewa yang mampu digunakan untuk mengoptimumkan perkembangan otak mereka. Sehingga 85 peratus daripada perkembangan otak bayi dicapai menjelang usia tiga tahun dan disebabkan itu, setiap pengalaman yang dilalui sehingga usia itu banyak membantu pembentukan otak bayi terutama ketika waktu mandi. Proses pembelajaran otak si kecil dapat dipertingkatkan apabila pelbagai deria dirangsang ketika waktu mandi berbanding penggunaan satu deria saja. Sentuhan, percakapan dan usapan yang diterima si manja ketika saat dimandikan ternyata waktu paling sesuai yang boleh digunakan dalam menjana perkembangan minda mereka. Oleh itu, setiap ibu bapa mahupun penjaga perlu menyedari kepentingan waktu mandi bayi atau kanak-kanak untuk memperoleh hasil yang istimewa terutama dalam perkembangan dan tumbesaran mereka.

Hasil penyelidikan menunjukkan rangsangan berbilang deria penting dalam tiga tahun pertama untuk perkembangan laluan yang menyokong komunikasi, kefahaman, perkembangan sosial dan kesejahteraan emosi. Otak bayi mencipta sehingga 1.8 juta sambungan sinaps baru setiap saat dan pengalaman ini akan menentukan kesinambungannya. Rangsangan berbilang deria iaitu apa yang dirasa, dihidu, didengar dan dilihat oleh bayi dapat membantu memupuk kelangsungan jangka panjang.

SENTUH – Bayi yang biasa mendapat sentuhan dan belaian ibu bapa atau penjaga yang penyayang 50 peratus lebih berkemungkinan membuat hubungan mata dan mempunyai ekspresi positif secara keseluruhan (senyuman, pandangan mata).

BAU – Bau yang lazim seperti bau ibu antara lain bertindak untuk menambah baik emosi, ketenangan dan kecerdasan. Hasil kajian menunjukkan bayi yang dimandikan dengan produk mandian berbau harum memperlihatkan 30 peratus lebih keupayaan untuk bermesra dengan ibu bapa mereka selepas mandi dan mengurangkan hampir 25 peratus masa menangis sebelum tidur.

DENGAR – Bercakap berulang kali dengan bayi semasa mandi boleh membantu perkembangan bahasa mereka. Hasil kajian menunjukkan bayi yang lebih kerap diajak berbual mempunyai kosa kata lebih luas apabila mencapai usia 24 bulan.

LIHAT – Bayi bertindak balas kepada rangsangan visual dan menunjukkan pemprosesan neutral yang dipertingkatkan apabila dipandang terus atau diberi tumpuan perhatian. Ini adalah koordinasi mata, tangan dan kemahiran pengamatan yang penting untuk perkembangan sosial.

Sumber: Internet


KAEDAH YANG PERLU MAMA LAKUKAN JIKA PERNAH BERSALIN CAESAREAN SEBANYAK 3-4 KALI

Anda mungkin pernah mendengar perkataan ikat salur peranakan sekiranya sudah mengalami proses bersalin melalui pembedahan sebanyak tiga kali. Sebenarnya prosedur ini dinamakan sterilisasi dan ianya satu prosedur pembedahan untuk menghalang puan mengandung lagi. Prosedur sterilisasi ini dilakukan dengan keizinan anda dan direstui oleh suami. Ianya dilakukan sama ada secara pembedahan iaitu ketika bersalin secara pembedahan, selepas bersalin ataupun secara laparoskopi. Sterilisasi menghalang dari berlakunya persenyawaan di antara benih telur dan sperma. Prosedur ini tidaklah begitu rumit tetapi mengambil sedikit masa untuk dijalankan. Sebenarnya sterilisasi suami adalah lebih cepat dan lebih selamat untuk mengelakkan daripada mengandung. Sebelum anda serta suami mengambil keputusan menjalani sterilisasi, seharusnya anda mengetahui bagaimana sterilisasi dilakukan, kebaikan prosedur yang dipilih dan juga risiko-risiko yang berkaitan dengan prosedur berkenaan. Perlu ditegaskan di sini bahawa keputusan ini perlu dibincangkan serta dibuat sebelum kelahiran bayi. Jangan membuat keputusan secara mendadak!

PROSUDER STERILISASI

Sistem pembiakan wanita berada di dalam badan dan berbeza dengan sistem pembiakan lelaki yang berada di luar badan.
Wanita mempunyai dua ovari yang bersilih bulan mengeluarkan benih (ovulasi) yang akan disenyawakan di tiub falopian oleh sperma yang berenang di dalam tiub tersebut.
Lazimnya, sekiranya kitaran haid puan teratur, ovulasi berlaku antara 12 hingga 14 hari sebelum bermulanya kitaran haid yang berikutnya.
Sekiranya benih tidak disenyawakan, ianya mereput dengan sendiri. Paras hormon yang menguatkan dinding dalaman rahim akan menurun dan ini memberi isyarat pada dinding dalaman rahim supaya gugur sebagai pendarahan haid.
Sekiranya hubungan kelamin berlaku sekitar tarikh ovulasi, benih yang dikeluarkan akan disenyawakan oleh sperma, yang berenang melalui pangkal rahim ke dalam rahim dan memasuki tiub falopian untuk bertemu dengan benih pada bulan tersebut.
Benih telur yang disenyawakan akan diimplantasikan pada dinding rahim dan akan membesar sebagai janin.
Proses sterilisasi adalah kekal dan sukar untuk dikembalikan kepada fungsi asal. Oleh itu anda perlulah nekad dan pasti semasa memilih keputusan ini.
Hubungan kelamin dan fungsi organ kelamin juga tidak akan terjejas. Anda dan serta suami seperti biasa boleh menikmati hubungan kelamin tanpa memikirkan masalah mengandung secara tidak sengaja.
Ditegaskan di sini, sterilisasi tetap tidak melindungi anda daripada penyakit tularan seksual (STD) mahupun penyakit yang menghasilkan keradangan pada sistem pembiakan.

MEMBUAT KEPUTUSAN
Keputusan yang dibuat adalah satu keputusan yang penting. Walaupun kebarangkalian untuk mengandung dari prosedur ini adalah teramat kecil, prosedur ini haruslah dianggap sebagai berkekalan dan sukar untuk berpatah balik. Anda serta suami perlu bermuafakat bahawa bilangan ahli keluarga sudah mencukupi dan tidak akan ada pergolakan atau penambahan lagi kelak. Hubungan suami isteri hendaklah stabil. Sekiranya ada was-was serta kesukaran permuafakatan atau penerimaan, masih terdapat banyak kaedah kontraseptif lain yang berkesan dan boleh digunakan. Sebelum membuat keputusan, puan perlulah mengetahui risiko dan kebaikan berkaitan prosedur yang dipilih, serta pilihan-pilihan lain yang ada. Berapa lama anda harus berada di hospital? Jika di hospital swasta, berapa kosnya dan juga berapa lama harus anda menjauhi aktiviti sosial serta riadah?

Sebenarnya sterilisasi pada suami iaitu vasektomi, lebih senang, ringkas dan kurang berisiko berbanding dengan kaedah sterilisasi pada isteri. Walaupun keputusan perlu dibincangkan, keputusan muktamad adalah di tangan tuan punya badan. Jangan membuat keputusan terburu-buru, semasa dalam ketegangan perhubungan atau semasa kandungan bermasalah. Jangan membuat keputusan kerana dipaksa atau terpaksa. Berbincanglah dengan doktor pakar perbidanan yang akan melakukan prosedur tersebut terlebih dahulu.

BERUBAH FIKIRAN
Ingatlah bahawa prosedur sterilisasi ini satu prosedur elektif (pilihan). Segala keputusan adalah di tangan puan.Sekiranya masih kurang yakin, walaupun pada hari pembedahan itu sendiri, maklumkan kepada doktor, dan sterilisasi boleh dibatalkan. Ada yang menyesal apabila selesai menjalani sterilisasi, terutamanya mereka yang berumur kurang daripada 30 tahun. Begitu juga mereka yang membuat keputusan terburu-buru semasa institusi perkahwinan mengalami keretakan serta permasalahan, atau membuat keputusan akibat dipaksa atau tertekan (terpaksa). Sekiranya sterilisasi telah dilakukan dan anda ingin mengembalikan fungsi tiub falopian, terdapat kemungkinan prosedur membaik pulih akan gagal di samping pembedahan mengambil masa yang lama.
Sekiranya ada kejayaan, ini bergantung kepada:

Jenis sterilisasi
Umur semasa pelaksanaan sterilisasi
Panjang berbaki tiub setelah sterilisasi

Katakanlah membaik pulih tiub berjaya dilakukan, peratusan mengandung juga tidak lagi seperti sebelum sterilisasi dilakukan, dan berkemungkinan masalah mengandung di luar rahim boleh berlaku. Kebiasaannya, prosedur sterilisasi dilakukan dalam masa satu hingga dua hari selepas bersalin.
Walaupun begitu, terdapat banyak faktor yang mempengaruhi keputusan masa prosedur dijalankan, termasuklah:

Adanya masa serta doktor untuk melakukan prosedur tersebut.
Kesihatan bayi yang dilahirkan.
Kesihatan ibu setelah bersalin.
Prosedur

PROSUDER

Biasanya anda dimasukkan ke wad sehari sebelum ataupun pada pagi hari pembedahan (bergantung kepada polisi kemasukan wad hospital, termasuklah juga pada penelitian doktor bius dan doktor yang akan melakukan prosedur tersebut).
Jenis bius bergantung kepada sejarah kesihatan puan, pilihan puan sendiri dan juga atas penelitian doktor bius. Dalam sesetengah kes, prosedur dilakukan semasa pembedahan kelahiran.
Sekiranya kaedah pembedahan terbuka dilakukan, jenis bius mungkin secara keseluruhan dan juga secara separa iaitu dengan pembiusan spinal ataupun epidural. Dengan pembiusan separa, puan akan sedar sepanjang pembedahan tetapi tidak berasa sakit.
Sekiranya menggunakan laparoskopi pula, jenis pembiusan adalah jenis penuh dan puan tidak akan sedar sepanjang prosedur dijalankan.
Satu alat bantuan penglihatan khas akan dimasukkan melalui pusat, saiz kemasukan mungkin dari lima milimeter (mm) hingga kepada 10 mm.
Ini membantu doktor melihat dan mengenal pasti anatomi reproduksi dan kedua-dua tiub yang akan dipotong serta ‘diikatkan’ (ini bergantung pada kemudahan yang ada di hospital berkenaan). Prosedur ini memakan masa sekitar 30 minit.

KEBAIKAN KAEDAH STERILISASI

Selepas prosedur, puan tidak perlu lagi mengamalkan mana-mana kaedah perancangan yang lain. Aktiviti hubungan kelamin tidak terbantut serta tergendala, malah boleh dilakukan walaupun semasa hari-hari subur. Kitaran haid juga tidak terganggu, tetapi sekiranya puan pernah mengamalkan penggunaan pil perancang keluarga, puan akan mendapati haid puan tidak lagi tetap serta jumlah darah haid mungkin tidak sedikit seperti masa-masa sebelum ini. Selain itu, prosedur ini juga mungkin mengurangkan risiko kanser tertentu dan juga penyakit keradangan pinggul.

RISIKO
Mana-mana kaedah perancangan keluarga tetap ada kebarangkalian untuk mengandung, tetapi secara statistiknya, peluang itu adalah tipis. Untuk kaedah sterilisasi ini, peratus kemungkinannya adalah satu dalam 100 untuk tempoh kitaran haid 10 tahun.Perlu ditegaskan di sini, sekiranya puan tiba-tiba tidak datang haid untuk bulan tersebut, periksalah dengan ujian mengandung melalui air kencing kerana dikhuatiri berlakunya kandungan di luar rahim. Doktor mungkin akan melakukan pemeriksaan ultrasound untuk kepastian.
Di antara komplikasi-komplikasi lain yang mungkin dialami termasuklah:

Pendarahan pada bahagian abdomen di mana pembedahan dilakukan.
Pendarahan di dalam rongga abdomen.
Komplikasi dari pembiusan.
Kecederaan pada usus dan juga pundi kencing.
Kecederaan melecur elektrik pada kulit dan juga usus.

Komplikasi berkemungkinan meningkat sekiranya puan:

Mempunyai penyakit kencing manis.
Mempunyai sejarah pembedahan pada abdomen dan juga pinggul.
Mempunyai penyakit paru-paru.
Sejarah penyakit serta keradangan pada organ reproduksi.
Mempunyai berat badan yang berlebihan mengikut umur serta ketinggian.
Penjagaan susulan

Seperti mana-mana pembedahan, puan mungkin akan mengalami rungutan-rungutan seperti berikut:

Ketidakselesaan ataupun sakit di bahagian pembedahan dan juga pada abdomen itu sendiri.
Loya-loya serta mual dari ubat-ubat yang digunakan.
Sakit pada hujung bahu.
Rasa tidak selesa di dalam tekak, mungkin juga serak (ini sekiranya pembiusan menyeluruh digunakan).
Kekejangan pada otot-otot.
Rasa tidak selesa badan dan letih.
Pening-pening lalat.

Biasanya rungutan ini akan hilang selepas 24 hingga 72 jam. Sebab itulah anda akan dibekalkan dengan ubat penahan sakit di dalam wad dan juga untuk kegunaan di rumah selepas keluar wad. Pastikan tempat luka itu dicuci bersih dan dibiarkan kering. Sekiranya berasa curiga akan proses penyembuhan pada luka pembedahan tersebut, segeralah berjumpa doktor. Aktiviti harian boleh diteruskan seperti biasa. Kembali berjumpa doktor yang merawat mengikut arahan untuk pemeriksaan susulan. Anda juga masih memerlukan pemeriksaan berkala lain seperti pemeriksaan payudara, ujian saringan pap smeardan sebagainya. Yang pastinya, hubungan kelamin akan lebih berwaja sebab puan tidak lagi perlu runsing serta takut akan mengandung secara tidak sengaja.

Sumber:  Utusan / Prof Madya Dr Shah Reza Johan Noor (Pakar Perbidanan & Sakit Puan)


INI JENIS CARSEAT YANG PERLU ANDA TAHU SEBELUM BELI

Mungkin sesetengah orang berpendapat kerusi bayi dan kanak-kanak tidaklah sepenting mengadakan keperluan asas. Pembeliannya boleh ditangguh sehingga bayi mencapai umur kanak-kanak. Tahukah ibu bapa menyediakan kerusi kereta untuk bayi dan kanak-kanak termasuk dalam senarai perkara utama yang perlu disediakan sekiranya anda mempunyai kenderaan? Anda mungkin memberi alasan mampu memangku bayi atau mengawal pergerakan anak dalam kenderaan yang bergerak, tetapi isu keselamatan bukanlah perkara yang boleh dikompromi.

Menurut Pusat Kawalan dan Pencegahan Penyakit (CDC) Amerika Syarikat, penggunaan kerusi bayi dan kanak-kanak dalam kenderaan berupaya mengurangkan risiko kematian sehingga 71 peratus untuk bayi dan 54 peratus bagi kanak-kanak berusia antara satu hingga empat tahun. Katanya, pemakaian tali pinggang keledar untuk kanak-kanak dengan umur dan saiz bersesuaian dalam kereta, dapat mengurangkan risiko kecederaan serius atau maut apabila berlaku kemalangan. Selain itu, penggunaan kerusi tambahan atau booster pula dapat mengurangkan risiko kecederaan serius sebanyak 45 peratus untuk kanak-kanak berusia antara empat sehingga lapan tahun.

KERUSI PERTAMA BAYI

Salah satu keperluan penting sebaik bayi lahir adalah memiliki kerusi kereta bayi. Kerusi jenis ini khusus untuk bayi dan boleh digunakan sehingga usianya mencapai 12 bulan, bergantung kepada saiz dan berat tubuh. Ada jenama yang mengehadkan sehingga berat bayi 10 kilogram (kg), ada juga yang mencapai 13kg.

Kerusi jenis ini biasanya dilabel dengan saiz 0+ dan mempunyai sokongan pada bahagian kepala serta tulang belakang. Ia bersifat mudah alih, mempunyai pemegang seperti bakul dan boleh diangkat masuk atau keluar daripada kereta pada bila-bila masa.
Bagi sesetengah jenama, ia boleh dijadikan kerusi goyang atau dipasang pada kereta sorong bayi. Ini secara tidak langsung memberi banyak kelebihan kepada ibu bapa dan bayi itu sendiri.
Bagaimanapun, penting untuk anda membaca risalah dan manual penggunaan terlebih dulu sebelum menggunakan kerusi ini. Pastikan ia dipasang kemas pada kerusi kenderaan anda dalam kedudukan menghadap ke belakang.
Kedudukan kerusi ini yang betul adalah pada sudut 40 hingga 45 darjah daripada permukaan kusyen kenderaan anda. Akhir sekali, semak lagi kedudukan tali pinggang keledar supaya kemas dan dalam kedudukan selamat, khususnya bagi kerusi kereta boleh tukar.

KERUSI KOMBINASI

Jenis ini paling popular dalam kalangan ramai ibu bapa kerana dianggap lebih relevan dan menjimatkan. Kerusi jenis kombinasi ini boleh disesuaikan dengan umur bayi bermula dari baru lahir sehingga mencapai berat 13kg. Untuk keselamatan bayi kecil, kerusi ini dipasang pada kedudukan menghadap ke belakang. Selepas bayi mencapai berat kira-kira 13kg, kerusi ini boleh dipasang menghadap ke depan. Dalam kedudukan ini, kerusi sesuai untuk kanak-kanak sehingga 18kg. Dari segi bentuk, kerusi ini lebih berat daripada kerusi saiz 0+ dan tidak boleh diangkat untuk memindahkan bayi. Ia biasanya dipasang kekal untuk suatu tempoh sehingga kanak-kanak sesuai menggunakan jenis tambahan.

KERUSI ISOFIX

Berbanding kebanyakan kerusi bayi, jenis ini lebih canggih, dilengkapi ciri keselamatan yang berupaya mengurangkan risiko kecederaan kepada bayi sekiranya terbabit kemalangan. Padanan teknologi dalam pengeluaran jenis Isofix ini menjadikan harganya lebih tinggi di pasaran. Sekiranya anda mempunyai bajet lebih, jenis ini sangat wajar dipertimbangkan. Begitupun, jangan tergesa-gesa membuat pilihan. Sebelum anda membeli kerusi jenis ini, perhatikan dahulu sama ada kenderaan anda mempunyai fungsi pendakap di bahagian tempat duduk yang hendak dipasang. Tanpa pendakap, kerusi ini bukanlah pilihan tepat untuk anda!

KERUSI TAMBAHAN

Apabila anak sudah mencapai usia empat tahun, anda perlu menukar kerusi kepada jenis ini. Biasanya kerusi ini dicadangkan selepas ketinggian atau berat kanak-kanak itu melepasi had penggunaan kerusi kombinasi. Ada kerusi tambahan yang lengkap dengan sokongan belakang dan kepala, ada juga yang datang dari jenis kusyen saja. Kedua-dua ini biasanya sesuai untuk kanak-kanak bersaiz 15kg sehingga 36kg. Pemakaian tali pinggang keledar akan jadi lebih selesa selepas ketinggian kanak-kanak diselaraskan dengan kerusi jenis ini.\

Sumber: Internet


BIARKAN ANAK ANDA BERMAIN. JANGAN DEWASAKAN SI KECIL DENGAN CEPAT TAU MAMA!

Bermain ialah fitrah dan hak anak yang perlu dipenuhi dengan memberi ruang dan masa selayaknya untuk mereka meneroka dunia sekeliling dengan keupayaan serta kehendak sendiri. Malah bermain juga sangat berkait rapat dengan fungsi otak, pembentukan emosi dan sikap anak. Bermain ialah titik permulaan asas proses pembelajaran bagi kanak-kanak. Permainan yang berkualiti akan menyentuh setiap aspek perkembangan anak secara menyeluruh. Sebagai ibu bapa supaya jangan sesekali menyekat hak bermain pada anak, semata-mata untuk melihat anak lebih maju dalam akademik berbanding orang lain. Itu ibarat membunuh potensi semula jadi anak secara perlahan-lahan dan melambatkan proses kejayaan mereka. Cuba kenali anak dan raikan setiap kelainan, keunikan, kekuatan, kepintaran yang ada padanya. Benarkan mereka membesar, belajar, dan mencipta kejayaan dengan cara mereka sendiri. Tugas kita selaku ibu bapa adalah menyokong!

KEBAIKAN BERMAIN

Dengan bermain, kanak-kanak akan memerhati, menyiasat, mencuba, mencipta, berfikir dan berimaginasi dengan cara mereka sendiri. Pada masa sama, mereka mula mengenali diri, meneroka dunia sekeliling, mempelajari kaedah menyelesaikan masalah, mengawal emosi dan tindakan dalam pelbagai keadaan. Pendek kata, mereka belajar dengan bermain.
Ramai ibu bapa terlepas pandang bermain sebenarnya membantu kanak-kanak membina kefahaman mengenai persekitaran dan manusia di sekeliling mereka. Percaya atau tidak, anak yang diberi lebih banyak peluang untuk bermain, biasanya lebih cepat matang, berpengetahuan luas dan berpandangan jauh.
Sebenarnya, ibu bapa yang mengambil berat keperluan beraktiviti dan bermain anak sedang membentuk permata cergas serta pintar. Anak perlu diberi ruang yang cukup, persekitaran selamat, keselesaan dan perhatian daripada ibu bapa. Anak juga perlu berasa selamat, gembira dan selesa untuk bermain secara berkualiti dan membolehkan rangsangan minda mereka berlaku secara maksimum.
Selain itu, ibu bapa mungkin boleh mewujudkan persekitaran yang mampu merangsang dan memberi cabaran kepada anak. Contohnya, kita boleh menyertai permainan mereka dan menunjukkan cara bermain. Namun selepas beberapa ketika, apabila anak sudah mula cenderung, kita perlu menarik diri secara perlahan-lahan untuk memberi ruang bereksperimen dan meneroka permainan berkenaan mengikut idea, imaginasi serta kemampuan mereka sendiri.
Dalam situasi lain, ibu bapa perlu sentiasa membela hak anak yang selayaknya, iaitu diberi ruang dan masa untuk bermain. Ini kerana banyak kajian menunjukkan bermain ialah medium pembelajaran yang paling efektif, selain memberi rangsangan yang positif terhadap perkembangan mental dan fizikal kanak-kanak.

BAGAIMANA BERMAIN BOLEH TINGKAT KUALITI KANAK-KANAK?

Kemahiran Berfikir Dan Kreativiti – Bermain menggalakkan anak membawa pengalaman dan cerita mereka sebagai satu situasi dalam sesuatu permainan. Mereka berimaginasi dan berkomunikasi dengan diri sendiri atau orang lain, mengenai apa yang di mainkan. Mereka juga mampu berfikir untuk menggunakan peralatan yang diberi, dengan fungsi berbeza dan di luar batas kemampuan. Contohnya, kereta boleh terbang, lori boleh jadi kereta api atau sikat digunakan sebagai mikrofon. Imaginasi mereka tidak terbatas dan tidak terhad kepada satu fungsi sesuatu permainan.

Kemahiran Bersosial Dan Berkomunikasi – Bermain biasanya membabitkan rakan sebaya, sama ada berpasangan atau berkumpulan. Apabila sekumpulan kanak-kanak bermain dalam satu ruang dan alat permainan dikongsi bersama, ini secara tidak langsung memberi peluang kepada kanak-kanak untuk berkomunikasi serta berkongsi idea dan isu kompleks sesama mereka. Kebiasaannya, anak tidak menggunakan bahasa pertuturan sebagai medium komunikasi, sebaliknya membuat simbol permainan atau aksi tertentu yang mereka fahami. Jadi, bermain sebenarnya ialah perkongsian bahasa yang dikuasai oleh kanak-kanak, sebagai permulaan kemahiran berkomunikasi mereka.

Kemahiran menyelesaikan masalah – Ketika bermain, anak akan mengalami beberapa keadaan yang mencabar seperti perlu berkongsi alatan permainan terhad, menentukan giliran bermain atau membuat sesuatu binaan lego atau blok secara berkumpulan. Ini melatih anak untuk berfikir dan melontarkan idea mengenai cara untuk mengatasi cabaran diberi.

JENIS BERMAIN YANG BERKUALITI

PERMAINAN SIMBOLIK – Ini permainan paling biasa dan paling awal dilakukan oleh kanak-kanak. Sebagai contoh, kanak-kanak kecil menggunakan sudu atau sikat untuk dijadikan mikrofon, murid sekolah gemar melukis dan menconteng sebagai ekspresi perasaan, pengalaman dan idea mereka. Permainan jenis ini semula jadi dan sesuai untuk semua peringkat umur kanak-kanak.
PERMAINAN EPISTEMI – Anak mengkaji dan meneroka beberapa peralatan permainan yang berada di sekeliling mereka dengan menggunakan deria. Mereka mula berfikir apa yang boleh dilakukan dengan permainan dan peralatan berkenaan. Permainan ini sesuai diaplikasikan kepada kanak-kanak kecil yang masih di peringkat mengenali diri sendiri dan dunia sekeliling mereka.
BERIMAGINASI – Biarkan mereka bereksperimen dengan peralatan permainan yang sudah diketahui fungsinya. Ia sesuai didedahkan kepada anak yang sudah tahu fungsi sesuatu alat permainan namun masih perlu berfikir di luar kotak mengenai apa lagi yang boleh dilakukan dengan alat terbabit serta mengkaitkan ia dengan keadaan persekitaran.
PERMAINAN MANIPULATIF – Beri anak bermain dengan kertas, kain, blok, tanah liat, gegelang, tiub atau apa saja bahan yang boleh dibina, dicantum, disusun dan dibentuk mengikut kreativiti serta imaginasi kanak-kanak itu sendiri. Hasil ciptaan mereka nanti selalunya berkaitan dengan perkara yang pernah dialami atau dilihat dalam kehidupan seharian mereka. Contohnya rumah, kenderaan, makanan atau haiwan.
MELAKONKAN WATAK – Anak perlu memainkan watak tertentu dan membawa watak berkenaan dalam situasi permainan. Mereka akan berlakon dan aktif berfikir mengenai tindak balas serta dialog tertentu supaya selari dengan watak dan situasi yang dimainkan. Ibu bapa digalakkan untuk membabitkan diri dalam permainan bagi melatih dan membantu anak dalam memberi tindakan dan dialog yang betul, supaya mereka lebih realistik dalam dunia sebenar.
PERMAINAN DENGAN PERATURAN – Aktiviti sebegini lebih rumit kerana ia membabitkan peraturan tertentu yang perlu dipatuhi dalam seseuatu permainan. Dengan mewujudkan beberapa peraturan tertentu, ia akan membantu anak berfikir lebih kreatif bagi menyelesaikan sesuatu konflik permainan, tanpa perlu melanggar peraturan. Contoh permainan seperti polis dan pencuri, galah panjang dan berebut tiang.

Sumber: Utusan / Penceramah Bebas,  Adlil Rajiah Mohd Nasir